text:
KU WA KABIRIW’ ICYA 13 GISANZWE A (UMWAKA MBANGIKANE) TARIKI YA 30/06/2020
AMASOMO: Am 3,1-8; Zab 5,2-3,5-6ab,6c-7; Mt 8,23-27
Nimuhuguke maze mwumve kandi mugire icyo mukora!
Bakristu bavandimwe ncuti z’Imana, turi ku wa kabiri w’icyumweru cya 13 mu byumweru bisanzwe umwaka w’imbangikane A. Amasomo matagatifu y’uyu munsi araturarikira gukanguka, tugahugukira kumva icyo Imana idushakaho.
Mu Isomo rya mbere ryo mu gitabo cy’Umuhanuzi Amosi, Uhoraho arakoresha ibigereranyo nkanguramutima abinyujije mu kanwa k’Umuhanuzi, kugira ngo abantu barekere aho kwiberaho nk’aho nta kibazo gihari kandi hari byinshi bagomba guhagurukira bakagira uruhare mu gukemuka kwabyo.
Arahera ku kuba nta bahuza gahunda batagiye inama, ko nta ntare itontoma itabonye umuhigo, ko nta ntabaza ibaho nta kibazo cyavutse. … kugira ngo atwumvishe ko nta kiba kidafite icyakibanjirije, bityo rero tukaba tugomba gukangukira kumva ko hari ibiba tukaba tugomba kwitega n’ibizakurikiraho kandi tukaba tugomba kugira icyo tubikoraho.
Ni gute wabona umuntu agomera Imana ukumva ko bitazamugaruka, cyane cyane we n’abo bafitanye amasano? Ni gute wabona hari abarwanya gusenga ukumva ko bitazakurura ibyago n’amakuba mu bantu? Hari byinshi ureba muri kino gihe ugasanga biratangaje ku buryo hari n’ibigutera kwibaza niba nta bantu bahagurukiye kurwanya iby’Imana ku mugaragaro! Gusa rero bararushywa n’ubusa kuko Yezu wagize ati ndi kumwe namwe kugeza ku ndunduro y’ibihe (Mt 28,20), ntabwo ari umunyabinyoma. Ni gute wabona ibyaha bimwe na bimwe bisigwa amavuta bikitwa ukundi ukirengagiza ko nta kibi kibyara icyiza? Burya umuntu asarura icyo yabibye. Iyo ubanje icyaha kandi ntikicuzwe, umenye ko hazakurikiraho amahano. Iyo ubanje ibinyoma, urwango, ubugambanyi, ubugome, uburiganya n’ibindi bisa n’ibyo uba ugomba kumenya ko hazakurikiraho ibyago n’agahinda.
Nyamara kandi ahabanjwe imbabazi, Ukwemera, ukwizera n’Urukundo hakurikiraho imbuto nziza; kuko burya koko imbuto z’Umwijima ziva ku bikorwa bisa na wo, na ho imbuto za Roho Mutagatifu na zo zikera ku bikorwa by’Urumuri (Gal 5,19-23).
Benshi mu isi ya none usanga basa n’abarangaye. Hari abarangarira mu kazi bakibagirwa Imana cyangwa umuryango bari bafiteho inshingano. Hari abarangarira mu mikino bakibagirwa inshingano zindi ziremereye bari kuba barimo gutunganya. Hari abarangarira mu gushakisha ubutunzi bakibagirwa ko Imana ibakuyeho amaboko batabasha no kuramuka ndetse n’ibindi bisa n’ibyo. Iyo turangaranye Imana cyangwa iby’Imana aho tujya twibaza ko yo irangaye gato ibyacu byarangira? Gusa amahirwe ni uko Imana itarangara cyangwa ngo ihuge.
Akanya gato gusa abigishwa bakekaga ko Yezu yaba ahuze gato ibyari bibabayeho ni bo babasha kubisobanura neza. N’ubwo muri bo harimo inzobere mu kuroba no koga, nka Petero, Yakobo, Andereya na Yohani, basanze ubuzobere bwabo burenzwe kure n’ubukana bw’Umuhengeri wari wabahagurukiye. Amahitamo yabo yabaye meza kuko yabaye Ugutabaza Yezu kandi ni na we gusa wari ufite ijambo rya nyuma ku bibazo byabo kandi yarabikemuye koko. Baragize bati: “Nyagasani dutabare turashize!” (Mt 8,25).
Ngo burya Ijoro ribara uwariraye. Umwanya muto Yezu yasaga nk’usinziriye Umuhengeri wari ubamaze. Ivanjili ibitubarira nta guca ku ruhande. Iyo abanyarwanda bavuze ngo “Imana irebera imbwa ntihumbya” baba bashaka kuvuga ko Imana irebera abatishoboye n’abanyantege nke ibahozaho ijisho. Ni byo koko kandi kuko Uhoraho aturekuye twashira. Imana ntirebera bene abo gusa kuko “Amaso y’Uhoraho ayahoza ku bantu b’intungane, amatwi ye agahora yitaye ku maganya yabo” (Zab 34,16).
Niba Imana ihoza ijisho ryayo ku byacu, birakwiye rwose ko tugerageza natwe guhoza umutima wacu ku byayo mu rugero rw’ibyo tubashije.
Dufashijwe n’Aya Masomo Matagatifu, dusabe Yezu aduhe gukanguka tube maso ku bintu bikwiye gushishozwaho birimo kugenda bibaho muri ibi bihe, kandi Roho Mutagatifu atuyobore tubashe kubyitwaramo nk’abakristu uko bikwiye, bamwe banazamura ijwi bagatakamba bagira bati “Dutabare mu gihe gikwiriye”.
Tumusabe kandi aduhe ukwizera gushyitse, kumwe kunamba ku Mana gusa mu bihe by’Imihengeri y’ubuzima nta kuvangavanga, kandi aturinde kwirwanaho ku bwacu gusa kuko aho Yezu adatabaye n’inzobere birazigora.
Nyagasani Yezu nabane namwe!
Padiri Jean Damascene HABIMANA M,
Mu butumwa I Gihara, Diyosezi Kabgayi


c: text/html

text:
Imva ishyinguwemo umwana na Mama we bazize Jenoside yacukuwe
Abantu bataramenyekana bitwikiriye ijoro bacukura imva ishyinguwemo imibiri y’abazize Jenoside yakorewe Abatutsi mu 1994 i Nyamagabe.
Mu ijoro rishyira uyu wa Gatanu Taliki ya 3 Kamena 2016, abantu bataramenyekana bacukuye imva ishyinguwemo Umwana na Mama we bazize Jenoside yakorewe Abatutsi mu 1994.
Ibi bikorwa by’ubugome, byabereye mu Murenge wa Mbazi, akagari ka Ngambi umudugudu wa Kivomo mu karere ka Nyamagabe.
Imva yacukuwe, abari bayishyinguwemo ni Umubyeyi witwa Mukankusi Consolata n’umwana we Murekatete Jeanette. imibiri yabo byari biteganyijwe ko bazimurwa Taliki ya 18 Kamena 2016 bakajyanwa mu rwibutso rushyingurwamo abazize jenoside.
Mukarutesi Jacqueline, umwana wasigaye muri uyu muryango, yatangarije intyoza.com ko abakoze ibi bikorwa bibi by’ubunyamaswa nubwo bataramenyekana ko ariko yizeye ko inzego zibishinzwe zirimo zikora akazi kazo ko kandi yizeye ko bazagaragazwa.
Mujawayezu Prisca, Umuyobozi w’akarere ka Nyamagabe wungirije ushinzwe imibereho myiza y’abaturage aganira n’intyoza.com yagize ati:” niko byagenze, twasanze koko bayicukuye, bataburuye, turahari turimo turatazura ngo tumenye niba hari ibice by’imibiri baba batwaye”.
Mujawayezu, akomeza avuga ko nk’ubuyobozi icyo bagiye gukora ari ugukorana inama n’abaturage, ugufatanya n’abaturage hagashakishwa ababa babigizemo uruhare, gusaba abaturage batuye hafi y’aho iki gikorwa cyabereye gutanga amakuru.
Mujawayezu, yabwiye kandi intyoza.com ko hakiri kare kumenya uwaba yihishe cyangwa yakoze iki gikorwa ngo cyane ko aho byabereye ari mu isambu y’umuturage hari hatagituwe, gusa ahamya ko inzego zibishinzwe zikora akazi kazo bityo zifatanyije n’abaturage hagashakishwa uwo ariwe wese wabigizemo uruhare.
Mujawayezu Prisca, yatangarije intyoza.com ubwo cyandikaga iyi nkuru, agira ati:”Turacyabirimo, ariko kubigaragara nta bice by’umubiri batwaye bacukuye by’ubugome gusa, bagombe kuba bikanze wenda nijoro, imva yari ishyinguye neza cyane hasi kure ndabona uko bigaragara ntabyo batwaye.
Munyaneza Theogene / intyoza.com

robotstxt: allowed

filter: keep


text:
Gakenke: Bagaragaje ko ubuhinzi bw’inanasi ari inkingi ikomeye y’iterambere ryabo
Yanditswe na KANAMUGIRE EMMANUEL
Akarere ka Gakenke ni kamwe mu tuzwiho kweza ibihingwa bitandukanye bifatiye runini ubukungu bwako n’ubw’abagatuye muri rusange, kubera amafaranga avamo babonera imbere mu gihugu no hanze yacyo.
Nk’uko mu turere tumwe na tumwe usanga urutoki, kawa, icyayi cyangwa amashyamba ku misozi ni ko mu Karere ka Gakenke bimeze ku buhinzi bw’inanasi.
Ni igihingwa bivugwa ko kitagora usibye kukimenyera ifumbire y’imborera kigasasirwa, kigahora kibagarwa kikazarekera aho gutanga umusaruro hashize nibura imyaka 20 ndetse hakaba nta miti gisaba kuko nta ndwara zipfa kuzifata.
Nyuma y’amezi umunani zitangira kwera ariko mu myaka ibiri n’igice ziba zitangiye kugira umusaruro ufatika; zera cyane hagati ya Gashyantare na Mata; Kamena na Kanama, uko icyumweru gitashye zigasarurwa.
Koperative y’Abahinzi b’imbuto mu Karere ka Gakenke (Coopérative des Agriculteurs de Fruits de Gakenke: COAFGA), yiyemeje gushyira ingufu mu buhinzi bw’inanasi muri aka Karere ndetse ifite ubushobozi bwo kwituburira ingemwe izindi ikazigurisha.
Ifite ubuso buhingwaho bugera kuri hegitari 200 mu Mirenge itanu ubariyemo n’imirima y’abanyamuryango, isaruramo toni ziri hagati y’eshatu n’enye ikagira umurima rusange ungana na hegitari enye mu Murenge wa Gakenke, Akagari ka Nganzo, ahasarurwa nibura ibiro 700 buri cyumweru. Ikiro kimwe kigurishwa amafaranga y’u Rwanda ari hagati ya 125 na 150.
Abahinzi bibumbiye muri iyi koperative bavuga ko inanasi bazibonamo inyungu nyinshi ndetse ubuhinzi bwazo bukaba ari bwo bakesha imibereho ya buri munsi.
Ndagijimana Theogene, utuye mu Kagari ka Nganzo mu Murenge wa Gakenke, yagize ati “Inanasi ni zo zitugize, ubushobozi dufite tubukomora ku nanasi; ku giti cyange ndasa n’aho nkiri umugeni kuko nsezeranye vuba aha ariko ibikorwa byose n’inzu nubatse nta handi nabikuye, nabikomoye ku nanasi; n’ubukwe kandi bwarakozwe bugenda neza mbikesha ubuhinzi bwazo.
Iyo twatangiye gusarura tubona zifite inyungu iri hejuru kuko uba ushobora gusarura nka kabiri mu cyumweru, ugasanga biguteje imbere mu buryo bwihuse dukurikije uko zigurwa ku isoko.”
Bizimana Jean Claude avuga ko umuhinzi w’inanasi ashobora gutera imbere mu gihe gito akaba ageze ku bikorwa bifatika.
Yagize ati: “Mpinga inanasi hamwe n’izindi mbuto nk’ibinyomoro n’amatunda; mfite nka are 50 mpingaho, iyo ngeze igihe k’isarura mu cyumweru nshobora kubona ibiro 200 by’inanasi.
Uhereye nko kuri are 10 ushobora kubona nk’amafaranga ibihumbi 50 ya buri kwezi; kubera ko uko umwaka ushira ari ko zirushaho gutanga umusaruro cyane, ushobora kugera aho ugura nk’umurima cyangwa ukaba wakubaka inzu, uko wagura ibikorwa ushobora no kuguramo imodoka.”
Inanasi zifasha abaturage kurwanya imirire mibi
Nubwo mu bibazo Akarere ka Gakenke gahanyanye na byo harimo imirire mibi, Mukanyandekwe Elizabeth, umaze imyaka ibiri muri koperative COAFGA avuga ko abanyamuryango bayo bashoboye kurwanya iki kibazo mu ngo zabo.
Ati: “Nta bwo tujya tugira imirire mibi cyane ko iyo dusaruye inanasi tujyana ku isoko tugahaha ku buryo bufatika no ku mafunguro yacu hakabonekaho igisate k’inanasi umuntu akaba arushijeho kurya neza.”
Yakomeje avuga ko gukorera muri koperative bibafasha gukemura ibindi bibazo bahura na byo nko kwishyura umusanzu w’ubwisungane mu kwivuza, kubona amatungo yo korora no kunguka ubumenyi mu by’ubuhinzi.
Ati: “Iyo turi kumwe twungurana ibitekerezo mu byerekeranye n’ubuhinzi bigatuma umuntu arushaho kwaguka. Hari igihe biba ngombwa ko buri munyamuryango koperative imwishyurira mituweli; nk’umuntu ufite umuryango w’abantu batanu, ni inyungu kuba bamwishyurira.
Twiteze kandi ko mu minsi iri imbere tuzagabana umuntu akaba yabona amafaranga agura umurima cyangwa n’inka akayishyira mu kiraro. Iyo witegereje nk’uyu murima ungana gutya twiteze ko hari igihe hazavamo izindi nyungu, abantu batari mu makoperative bakabona ko bahombye.”
Perezida wa Koperative COAFGA, Ugirumufasha Pontien, na we yavuze ko ubuhinzi bw’inanasi bwabafashije guhindura ubuzima bwabo burushaho kuba bwiza.
Yagize ati “Twari dufite ubuzima bubi ariko ubu ingo zacu zirubatse, abana barize kubera inanasi. Nubwo ikawa ari igihingwa ngengabukungu yera rimwe mu mwaka ariko inanasi zera buri cyumweru ku mwero.
Iyo uyiteye bwa mbere yera imwe, ku nshuro ya kabiri ikera ebyiri, yakongera ikera enye, esheshatu gutyo.”
Uyu muyobozi ariko yakomeje agaragaza ko bakizitirwa no kubura isoko ry’umusaruro wabo ryanaboneka bagahendwa mu gihe bari bafite gahunda yo kwagura ibikorwa bikagera ku buso bunini.
Ati: “Baraduhenda n’aho tugemura ku ruganda rukiyubaka ugasanga nta bwo umusaruro wacu bawufata wose. Nta soko ryizewe dufite, keretse nka ‘Koperative Agasaro’ twagiranye amasezerano ko bashobora kutugurira kuko bafite isoko hanze.
Duteganya ko ari bo tuzakorana.Turi hafi gukora urugendoshuri tukajya mu Karere ka Kirehe kureba uko bumisha inanasi natwe tukazajya tubikora tugashaka n’isoko mu mahanga.”
Yakomeje agira ati “Bizatuma twagura ibikorwa kuko twanasabye akarere ubundi butaka bwa hegitari esheshatu ngo duhinge ubwoko bushya bw’inanasi zigira isukari nyinshi zikunzwe ku rwego mpuzamahanga.”
Koperative COAFGA yatangiye ubuhinzi bw’inanasi mu 2010, ikorera mu Mirenge itanu mu Karere ka Gakenke aho ifite abanyamuryango bagera kuri 90. Kuyinjiramo bisaba umugabane shingiro w’ibihumbi 80 by’amafaranga y’u Rwanda.


text:
U Buyapani bwatanze 294 992 by’amadolari yo gukora imihanda mu Rwanda
Yanditswe na SEZIBERA ANSELME
Guverinoma y’u Buyapani yasinyanye amasezerano n’Ikigo CORE (Community Road Empowerment) mu gihe cy’amezi 12 mu rwego rwo gutera inkunga u Rwanda mu byerekeranye n’ikorwa ry’imihanda y’ibitaka mu turere 4 hifashishijwe ikoranabuhanga rigezweho ryitwa “Do-nou”, ahateganyijwe 294 992 z’amadolari.
Ambasaderi w’u Buyapani mu Rwanda Takayuki Miyashita yabitangaje ejo hashize tariki ya 1 Werurwe 2018 ubwo hasinywaga amasezerano ashingiye ku mushinga w’ikigo CORE cyo mu Buyapani gifite wo gukora imihanda y’ibitaka mu gihe cy’amezi 12 azatangira mu kwezi kwa Werurwe 2018 akarangira muri Werurwe 2019.
Miyashita atangaza ko mu kiciro cya mbere hazibandwa mu gukora imihanda yo mu turere twa Rulindo, Gakenke, Nyamasheke na Rusizi.
Akomeza avuga ko hakurikijwe uko imihanda y’ibitaka yakorwaga mu Rwanda hazifashishwa inzobere z’ikigo cya CORE kuko zagiye zinabigeragereza mu bindi bihugu nka Kenya na Burukinafaso kandi bigatanga umusaruro imihanda ntikomeze kwangizwa n’amazi.
Umuyobozi ukuriye ibikorwa muri CORE Kei Nakajima, avuga ko ibikoresho, Abenjenyeri, ubumenyi mu ikoranabuhanga rigezweho rya Do-nou n’ibindi byose bikenewe babifite ariko bari bakeneye inkunga ituma babasha kubishyira mu bikorwa.
Avuga ko iryo koranabuhanga ryibanda mu gucukura imihanda cyane nyuma bakayisasamo imifuka irimo ibitaka byarangira hakoroswamo irindi taka ari nako batsindagira kugira ngo hirindwe ko isuri yakwangiza imihanda.
Atangaza ko nubwo icyo kigo kigiye kubishyira mu bikorwa ari icy’Abayapani ariko mu gutanga akazi hazibandwa ku banyarwanda nyuma yo kubaha amahugurwa y’ibyumweru 2 kandi yizera ko bazaba bamaze kubigiramo ubumenyi kuko iryo koranabuhanga ryoroshye.
Nakajima akomeza avuga ko mu kiciro cya mbere hazaba hakozwe imihanda yo mu turere 4 gusa, nyuma hakazongerwaho utundi ku buryo uko bazagenda basinya amasezerano mu gihe k’imyaka 3 bateganya ko hazaba hakozwe imihanda yo mu turere 12 twose.
Jacob Kiplagat nk’impuguke ikomoka muri Kenya ikaba ikorana n’icyo kigo CORE, yizeza Abanyarwanda ko iryo koranabuhanga mu ikorwa ry’imihanda rizabagirira akamaro kuko no muri Kenya ryatumye imihanda yaho iramba.
Nubwo umushinga wo gukora imihanda ufitwe n’ikigo CORE cyo mu Buyapani mu mezi 12 uteganyijwe kumara Abanyarwanda bazabyungukiramo kuko abagera ku 6 000 bazabasha kubonamo akazi nyuma y’amahugurwa bazahabwa.


text:
AMABANGA YA SATANI YIHISHE MU MAHERENA, IMINYURURU YAMBARWA MU IJOSI, NDETSE N’IMPETA ZIRIHO IMISARABA ABANTU BAKUNZE KWAMBARA.
Yesu yambwiye ko kwambara urunigi/ neck chain, impeta zigezweho ndetse n’amaherena(impeta bambara ku matwi) byose bifite igisobanuro. Yambwiye ko bisobanuye ko ubyambaye aba ari imbata/umucakara wa Satani. Kubyambara, uba wereka buri wese ko uri uwa Satani, ni ikimenyetso cyo kumugandukira(Satani).Yesu yambwiye ko nta kintu kitagira igisobanuro n’impamvu, wacyita ikigezweho ariko...


text:
Nigute ndabona email address ya Dr Ntabomvura venant
Menya Dr. Ntabomvura wabimburiye abanyeshuri ba UNR igitangira mu 1963
Yanditswe na Nshimiyimana Emmanuel
Dr. Ntabomvura Venant wiyandikishije bwa mbere; ari nomero ya mbere muri Kaminuza Nkuru y’u Rwanda igitangira, arasaba abari mu ishuri n’abasoje amasomo gukomeza gutekereza ku buryo bwo kongera ubumenyi kurushaho kuko ngo ari byo bizabafasha kwihangira umurimo.
Dr. Ntabomvura Venant yatangiye muri Kaminuza Nkuru y’u Rwanda ku wa 3 Ugushyingo 1963.
Ku bijyanye no kwihangira umurimo, yishimira ko abenshi banabitangiye, agasaba buri wese guharanira kugira umwuga amenya, ashoboye. Asaba urubyiruko guhererekanya ubumenyi rukongera umubare w’Abanyarwanda bajijutse.
Ashima aho ireme ry’uburezi rigeze mu Rwanda akavuga ko ryakataje ugereranyije n’uko byahoze mu bihe byo hambere ndetse agasaba urubyiruko kugira umwuga runaka rumenya kuko ngo ari byo bizarufasha mu kerekezo cyo kwihangira umurimo.
Yagize ati: ʺAriko cyane cyane urubyiruko rukwiye gutekereza kugira umwuga, umuntu akagira umwuga azi, akicara akisuzuma akareba ikintu cyamushobokera, cyaryoha akagikora akishimiye bitari bya bindi byo kwibwira ngo nzagenda nkore ibyo nize gusa, oya ni ugushaka n’ibindi.ʺ
Mu kiganiro n’itangazamakuru, yagarutse ku bijyanye n’uko uburezi buhagaze ubu n’uko bwari bumeze mu bihe byo hambere, yagaragaje ko uburezi bwo muri iyi minsi bukataje kuko ngo agira umwanya wo kureba ibyo abo yigishije bagezeho, iyo ari mu buvuzi; agira umwanya wo kuvura mu Bitaro bya Kaminuza bya Butare (CHUB).
Avuga ko umusanzu yatanze mu iterambere ry’uburezi watanze umusaruro, dore ko kaminuza igitangira ari na we wagiye ashishikariza Abanyarwanda kwiga kuko ngo abantu ntibabyumvaga, bari bashishikajwe no kwishakira amafaranga gusa. Batangiye ari abanyeshuri bake cyane ariko nyuma baza kugenda biyongera.
Asaba abakiri bato gukomeza gukorana umwete. Ati: ʺInama nabagira ni uko imbuto twabasigiye bayakira bakayikuza igakomeza kwera izindi, kuko uko mbabona bari mu kiciro cy’abuzukuru bange, na bo bazakore batyo ku buvivi buzakurikiraho, kandi baharanire kwagura amarembo Abanyarwanda bose bamenye ubwenge, nta bwo ubwenge bugomba kwiharirwa n’abantu bake.ʺ
Ubuzima bwa Dr. Ntabomvura
Dr. Ntabomvura yavutse tariki 4 Mata 1926, atuye mu Kagari ka Ruturo, mu Murenge Kibilizi, mu Karere ka Gisagara, akaba ari na ho yavukiye.
Yatangiye amashuri yisumbuye mu 1938, mu Rwunge rw’Amashuri rwa Butare.
Yize amasomo atandukanye yo mu buvuzi bw’indwara zo mu muhogo n’iz’amatwi mu bihugu nk’u Bufaransa, muri Amerika n’ahandi yagiye yigira amasomo y’igihe gito.
Avuga ko yatangiye umwuga w’ubuvuzi mu mwaka wa 1946 nyuma yo gusoza imyaka 4 y’amashuri yisumbuye yitwaga “Ecole Moyenne”. Uyu mwuga yakomeje kuwukora kugeza mu 1962, mu mwaka ukurikiyeho ajya kwiga muri Kaminuza Nkuru y’u Rwanda, ari na bwo yiyandikishije ku ikubitiro ari nomero ya mbere.
Yakoze imirimo itandukanye muri Leta irimo no kuba Minisitiri w’Imibereho Myiza, kuyobora ibitaro bya Kaminuza bya Butare imyaka 8 ndetse akanayobora Kaminuza Nkuru y’u Rwanda.
Ashima intambwe Igihugu cyateye mu guteza imbere uburezi
Dr. Ntabomvura nk’umuntu wize mu bihe byo hambere ashima iterambere Igihugu kimaze kugeraho n’uburyo gikomeje guteza imbere uburezi budaheza.
Yagize ati: ʺMu by’ukuri ubumenyi bw’iki gihe burakataje, dore ko nubwo ndi mu kiruhuko k’izabukuru, hari iminsi 2 mu cyumweru ngaruka ngakorana n’abo nigishije nkareba ibyo bagezeho, birashimisha kuko usanga hari ibyo biga ubungubu twe tutigaga icyo gihe, bigatuma twungurana ibitekerezo.ʺ
Yakomeje agira ati: ʺUbu hariho uburyo bwinshi bwo kwiga hanakoreshejwe ikoranabuhanga; umuntu arajya ku mashini, akajya kuri terefoni akiyungura ubumenyi.ʺ
Dr. Ntabomvura yishimira kandi aho u Rwanda rugeze ruteza imbere imyigishirize, rukangurira Abanyarwanda bose kwiga, bakajijuka.


text:
Amajaruguru:Kubyara abana benshi udashoboye ntibikiri ishema-Gatabazi
Yanditswe na NGABOYABAHIZI PROTAIS
Guverineri w’Intara y’Amajyaruguru Gatabazi Jean Marie Vianney, yibukije abaturage bo muri iyi ntara ko bakwiye guhindura imyumvire, buri wese akumva ko akwiye kubyara abana ashoboye kurera, kuko kubyara abana benshi ariko udashoboye kubarera bitakiri ishema muri iki gihe.
Uyu muyobozi avuga ko buri muntu yakagombye kujya abanza kureba ubushobozi afite, akaba ari nabyo agenderaho agena umubare w’abana azabyara, kugira ngo bazabeho neza.
yagize ati “Nimureke tubyare abo dushoboye kurera kuko iyo ubyaye abana udashoboye kurera ubabera umutwaro ndetse ukaba wikoreje undi mutwaro igihugu.
Kera hari imyumvire ivuga ngo iyo ubyaye benshi uba ufite ishema kandi ingufu zikiyongera mbese ukaba igihangange mu baturanyi, ntibikiri uko rero ubu ni ngombwa ko ubyara umwana udateganya ko azatungwa no gusabiriza, cyangwa se akwihinduke kubera ko nta cyo wamumariye.”
Yakomeje agira ati “Nimubyare abana mubarihire amashuri, kugira ngo na bo bazabashe kwihangira umurimo ndetse bawuhe abandi, ni yo mpamvu mwebwe abaturage na Leta yiyemeje gukomeza kubaba hafi, ibaha bimwe mu bikoresho igihe mushyira hamwe imbaraga zanyu mu bikorwa binyuranye bigamije guteza imbere uburezi.
Ndababwiza ukuri ntihazagire uwongera kwishuka ngo kubyara abana umubare ntazi ni ishema, oya kubyara benshi rwose ntibikiri ishema nta cyubahiro na mba”.
Guverineri Gatabazi kandi akomeza asaba abatuye mu majyaruguru gukomeza kunoza imirire birinda kugwingira kw’abana ndetse n’abakuze bakarya indyo yuzuye.
Yagize ati “Kera rwose hari ibyo najyaga mbona iyo mbyibutse ubu bikantangaza, ngo nta mugabo unywa amazi, nta mugabo urya avoka, ipapayi, umuneke ibi ngo byari iby’abana. Ukibaza niba umuntu mukuru adakenera intungamubiri bikanyobera.
Ugasanga umuntu w’imyaka 25 agaragara nk’umusaza kubera ko yanze gufata indyo yuzuye, aho kunywa ayo mazi ngo abe yamwongerera ubudahangarwa mu mubiri akihata inzoga n’ibiyobyabwenge nka Kanyanga n’ibindi. Aba rero na none ntawavuga ko batakiriho, niba bahari barica ubuzima bwabo, aba na none ni bo usanga bagurisha amata bakayima abana babo. Nimuhe abana amata asigaye muyakuremo amafaranga, birababaza kuba uri umworozi ukarwaza bwaki, muhe agaciro ubuzima bwanyu n’imibereho yanyu”.
Ntambara Jean d’Amour utuye mu murenge wa Cyanika, na we asanga hari ibikwiye guhinduka mu myumvire, kugira ngo abantu barusheho kumva ko kubyara abo bashoboye kurera ari ingenzi.
Yagize ati “Buriya kubyara abana benshi ni kimwe no kuba washaka abagore benshi, burya iyo ufite abana udashoboye kwitaho duke ubonye uduha umwe undi akavuga ko utamwitayeho, bityo bikabyara amakimbirane.
Kuri ubu rero umuntu utari wumva ko kubyara abo ushoboye bifite umumaro, uwo arahemukira umuryango we, abaturanyi ndetse n’igihugu. Kera twagiraga amasambu, ariko kuri ubu abaturage bariyongereye n’ubutaka burabura, tugiye gukomeza kubyara abo dushoboye kandi tunoze imirire twirinda kwinemfaguza ibiribwa aka ya mvugo ngo ibi si mbirya.
N’umuntu mukuru akeneye umuneke, imbuto muri rusange, kandi abima abana amata tugiye kubahwitura”.


text:
YASUWE 20
Umuhanzi Mani Martin yatangiye gusohora ibice bya filime y’uruhererekane yise ‘Mani Martin (The Boy from Cyangugu)’ ivuga ku rugendo rwe mu buzima na muzika amaze imyaka irenga icumi.
Igice cya mbere cy’iyi film cyerekanywe bwa mbere mu gitaramo cya Kigali Jazz Junction cyabereye Camp Kigali, kuwa 25 Ukwakira 2019.
Mani Martin (The boy from Cyangugu) ni filime y’uruhererekane y’inkuru mpano yateguwe inatunganywa n’umusore ukiri muto mu myaka akaba umuhanga cyane mu gutunganya amashusho y’indirimbo na cinema z’inkuru mpamo, Director Gerard Kingsley.
Uyu musore ni nawe usanzwe ufasha Mani Martin mu bijyanye n’amashusho.
Mu kiganiro yagiranye na Inyarwanda, Mani Martin yavuze ko yatekereje gukora iyi filime mu rwego rwo gusangiza abantu byinshi bibaza kuri we cyane kubijyanye n’uko yinjiye muri muzika, ibyabanjirije ibyo babona ubu n’ibindi.
Yavuze ko bateganya gusohora ibice bitandukanye bizagenda bisohoka mu bihe binyuranye, mu rugendo rurerure rw’ubuzima.
Yagize ati “Umuntu aba umwana nk’abandi akagira indoto rimwe na rimwe zikaba nyinshi ariko hakagira iziba impamo, kuri njye izambereye impamo ni iza muzika, muri urwo rugendo rurerure harimo byinshi twifuza gusangiza abantu nabo.”
Mani Martin avuga ko urugendo rwa buri umwe rushobora kubera undi, ishuri.
Ati “Bose bafite inzozi runaka hari igihe urugendo rwawe undi yumvamo bimwe mu byo wanyuzemo bikamutera kurushaho kugira umuhate mu nzira igana ku nzozi ze cyangwa yakumvamo aho wakosheje bikamuha isomo ryo kwirinda kuzagwa mu mutego waguyemo.”
Mu gice cya mbere cy’iyi filime Mani Martin avuga ko yakuriye mu muryango w’abana 17, akavuga ko muzika yamubereye inkingi ikomeye mu buzima bwe.
Avuga ko ku myaka 6 y’amavuko yabashaga gufata mu mutwe indirimbo zose yumvaga kuri Radio yajya ku ishuri akaziririmbira abanyeshuri.
Ibi byatumye umwarimu wamwishaga mu ishuri amubwira ko azaba umunyamuziki ukomeye. Ku myaka 12 yageze mu Mujyi wa Kigali ashakisha uko yakurikira inzozi ze. Kuri iyo myaka yapfushije nyina ‘wari unshyigikiye inzozi zanjye’.
Avuga ko yakuriye mu kigo cy’impfubyi yivumbura impano yo kuririmbira mu nsengero zitandukanye anakora indirimbo “Urukumbuzi” yatumye izina rye rimenyekana kugeza n’ubu.


text:
Tariki 27 Kanama mu gihugu hose bizihije umunsi w’umuganura.Uyu mwaka Umuganura wijihijwe mu midugudu itandukanye,naho ku rwego rw’igihugu, umuganura wizihirizwa I nyanza mu ntara ya Majyepfo.
Mu mudugudu wa Rusisiro uherereye mu kagari ka Rugarama,Umurenge wa Nyamirambo abaturage bahuriye hamwe nabo baraganura,baraganira, bungurana ibitekerezo.
Abafashe amagambo bose basobanuraga Umuganura icyo aricyo,bakagaragaza icyo abantu baganura muri iyi minsi.Bashimangiraga cyane kuganura ku iterambere igihugu cyagezeho ari amazi meza,umuriro,kwivuza,imihanda,ikoranabuhanga,amashuri y’abana n’ibindi; kandi ko hatariho ubumwe nta cyagerwaho.
Umuyobozi w’Umudugudu wa Rusisiro, Nyundo Justin yasabye abaturage gushyira hamwe,bakitabira gahunda za Leta,bakitabira umugoroba w’ababyeyi.Bagashyigikira ibyagezweho,bakabirinda,bakirinda uwabyangiza wese,akabasubiza inyuma. Maze u Rwanda rugakomeza rutere imbere.
Insanganyamatsiko y'umuganura mu 2017 igira iti:”Umuganura isoko y’ubumwe n’ishingiro ryo kwigira”
Mu birori byabereye I Nyanza, Minisitiri w’umuco na Siporo Uwacu Julienne yatangaje ko:" umuganura ari umwanya abantu bakwiye kuzirikana ubumwe bw’abagize umuryano no gusabana.Abanyeyi n’abana bakagira ubusabane hagati yabo, ababyeyi bakazirikana inshingano zabo, ababyirutse bagakora bateza imbere imiryango yabo".
Umuganura ni ijambo riva ku nshinga “Kuganura”,risobanura kurya ku musaruro wa mbere.Ni ibirori bifite intangiriro ya kera mu mateka y’u Rwanda aho muri Kanama umwami yaganuraga hamwe n’abaturage bakaganura ku myaka yabaga yeze.
Umuganura w’uyu mwaka wizihijwe tariki 27 Kanama byari biteganyijwe ko wizihizwa tariki 04 Kamana ariko byari byahuriranye n’umunsi w’itora ry’umukuru w’igihugu.
Umuganura ukaba wizihizwa ku wa gatanu wa mbere w’ukwezi kwa Kanama


text:
IGICE CYA 22
Mbese, Ugaragaza “Ubwenge Buva mu Ijuru” mu Mibereho Yawe?
1-3. (a) Ni gute Salomo yagaragaje ubwenge butangaje binyuriye ku buryo yakemuye impaka zihereranye n’ababyeyi babiri barwaniraga uruhinja, buri wese akaba yaravugaga ko ari urwe? (b) Ni iki Yehova asezeranya ko azaduha, kandi se, ibyo bibyutsa ibihe bibazo?
RWARI urubanza rutoroshye na busa. Abagore babiri barwaniraga uruhinja, buri wese muri bo akaba yaravugaga ko ari urwe. Abo bagore bombi barabanaga, kandi buri wese muri bo yari yabyaye umwana w’umuhungu, ariko ntibabyariye umunsi umwe. Uruhinja rumwe rwari rwapfuye, buri mugore akaba yaravugaga ko uruzima ari rwo rwari urwe. * Nta wundi muntu wari wabonye uko byari byagenze ngo abyemeze. Urwo rubanza rushobora kuba rwarajyanywe mu nkiko zo hasi ariko ntirukemurwe. Amaherezo, izo mpaka bazishyikirije Salomo, umwami wa Isirayeli. Mbese, yari gushobora gutahura aho ukuri kwari kuri?
2 Salomo yamaze akanya ateze amatwi abo bagore bombi igihe barimo bajya impaka, maze asaba ko bamuzanira inkota. Hanyuma, yategetse akomeje ko urwo ruhinja barucamo kabiri, bityo buri mugore agahabwa igice. Ako kanya, uwari umubyeyi nyakuri w’urwo ruhinja yinginze umwami ngo urwo ruhinja, ari we mwana we yakundaga cyane, aruhe uwo mugore wundi. Ariko uwo mugore wundi we yakomeje gutitiriza ngo uwo mwana bamucemo kabiri. Icyo gihe noneho, Salomo yamenye aho ukuri kwari kuri. Yari azi ukuntu umubyeyi agirira impuhwe zuje ubwuzu ikibondo yibyariye, kandi yakoresheje ubwo bumenyi mu gukemura ayo makimbirane. Tekereza ukuntu uwo mubyeyi yumvise ahumurijwe igihe Salomo yategekaga ko bamuha uruhinja rwe, maze akavuga ati ‘ni we nyina!’
3 Ubwo ni ubwenge buhambaye, si byo se? Ubwo abantu bumvaga ukuntu Salomo yari yaciye urwo rubanza, baratangaye, “kuko babonye ko ubwenge bw’Imana bwari muri we.” Ni koko, ubwenge bwa Salomo bwari impano ituruka ku Mana. Yehova yari yaramuhaye “umutima w’ubwenge ujijutse” (1 Abami 3:12, 28). Bite se kuri twe? Mbese, natwe dushobora kugira ubwenge buva ku Mana? Yego rwose, kubera ko Salomo yahumekewe maze akandika ati “Uwiteka ni we utanga ubwenge” (Imigani 2:6). Yehova asezeranya ko abashaka ubwenge nta buryarya azabubaha, ni ukuvuga ubushobozi bwo gukoresha neza ubumenyi n’ubushishozi. Ni gute dushobora kuronka ubwenge buva mu ijuru? Kandi se, ni gute dushobora kubugaragaza mu mibereho yacu?
Ni Gute ‘Washaka Ubwenge’?
4-7. Ni ibihe bintu bine bisabwa kugira ngo umuntu aronke ubwenge?
4 Mbese, byaba ari ngombwa ko tuba abahanga ba kabuhariwe cyangwa ko tuba twarize amashuri menshi kugira ngo tubone ubwenge buva ku Mana? Oya rwose! Yehova yishimira kuduha ubwenge bwe atitaye ku mimerere twakuriyemo cyangwa amashuri twize (1 Abakorinto 1:26-29). Ariko rero, tugomba kugira icyo dukora, kubera ko Bibiliya idusaba ‘gushaka ubwenge’ (Imigani 4:7). Ni gute twabushaka?
5 Icya mbere, tugomba gutinya Imana. Mu Migani 9:10 hagira hati “kūbaha [“gutinya,” NW] Uwiteka ni ishingiro ry’ubwenge [“ni intambwe ya mbere iganisha ku bwenge,” The New English Bible].” Gutinya Imana ni ryo shingiro ry’ubwenge nyakuri. Kubera iki? Wibuke ko ubwenge bukubiyemo ubushobozi bwo gukoresha ubumenyi mu buryo bugira ingaruka nziza. Gutinya Imana si ugushya ubwoba imbere yayo, ahubwo ni ukuyiramya tubigiranye ugutinya no kubaha, kandi tuyiringiye. Gutinya Imana muri ubwo buryo bigira ingaruka nziza kandi bikadusunikira mu buryo bukomeye cyane kugira icyo dukora. Bidusunikira guhuza imibereho yacu n’ubumenyi dufite ku bihereranye n’ibyo Imana ishaka n’inzira zayo. Nta yindi nzira ihuje n’ubwenge kurushaho dushobora kunyuramo, kubera ko amahame ya Yehova buri gihe atuma abayakurikiza bungukirwa mu buryo buhebuje.
6 Icya kabiri, tugomba kwicisha bugufi kandi tukiyoroshya. Ntidushobora kugira ubwenge buva ku Mana tudafite umuco wo kwicisha bugufi no kwiyoroshya (Imigani 11:2). Kubera iki? Iyo twicisha bugufi kandi tukiyoroshya, tuba twiteguye kwemera ko tutazi buri kintu cyose, ko ibitekerezo byacu atari ko buri gihe biba ari ukuri, kandi ko dukeneye kumenya icyo Yehova atekereza ku bintu ibi n’ibi. Yehova ‘arwanya abibone,’ ariko yishimira guha ubwenge abantu bicisha bugufi mu mutima.
Kugira ngo turonke ubwenge buva ku Mana, tugomba gushyiraho imihati yo gucukumbura kugira ngo tububone
7 Ikintu cya gatatu cy’ingenzi, ni ukwiga Ijambo ry’Imana ryanditswe. Ubwenge bwa Yehova bugaragarira mu Ijambo rye. Kugira ngo turonke ubwo bwenge, tugomba gushyiraho imihati tugacukumbura cyane kugira ngo tububone (Imigani 2:1-5). Ikintu cya kane gisabwa, ni isengesho. Nidusaba Imana ubwenge nta buryarya, izabuduha ititangiriye itama (Yakobo 1:5). Amasengesho tuvuga tuyisaba ubufasha bw’umwuka wayo ntazabura gusubizwa. Kandi umwuka wayo ushobora gutuma tubona ubutunzi mu Ijambo ryayo bushobora kudufasha gukemura ibibazo, tukirinda kugerwaho n’akaga, kandi tugafata imyanzuro ihuje n’ubwenge.
8. Niba mu by’ukuri twaramaze kuronka ubwenge buva ku Mana, ni iki kizabigaragaza?
8 Nk’uko twabibonye mu Gice cya 17, ubwenge bwa Yehova ni ingirakamaro. Bityo rero, niba koko twararonse ubwenge buva ku Mana, bizagaragarira mu myitwarire yacu. Umwigishwa Yakobo yavuze ibihereranye n’imbuto z’ubwenge buva ku Mana igihe yandikaga ati “ubwenge buva mu ijuru, irya mbere buraboneye, kandi ni ubw’amahoro, n’ubw’ineza [“bushyira mu gaciro,” NW], bwemera kugirwa inama, bwuzuye imbabazi n’imbuto nziza, butarobanura ku butoni, kandi butagira uburyarya” (Yakobo 3:17). Mu gihe turi bube dusuzuma buri muco muri iyo mico igize ubwenge buva ku Mana, dushobora kwibaza tuti ‘mbese, ngaragaza ubwenge buva mu ijuru mu mibereho yanjye?’
“Buraboneye, Kandi Ni Ubw’Amahoro”
9. Kuba umuntu uboneye bisobanura iki, kandi se, kuki bikwiriye ko ari wo muco wa mbere uri ku rutonde rw’ibintu biranga ubwenge?
9 “Irya mbere buraboneye.” Kuba umuntu uboneye bisobanura kuba umuntu utanduye atari ibi by’inyuma gusa, ahubwo n’imbere mu mutima. Bibiliya ishyira isano hagati y’ubwenge n’umutima, ariko kandi, ubwenge buva mu ijuru ntibushobora kwinjira mu mutima wahumanyijwe n’ibitekerezo bibi, urarikira ibintu bibi kandi ukaba ukora ibintu usunitswe n’intego mbi (Imigani 2:10; Matayo 15:19, 20). Nyamara kandi, niba umutima wacu uboneye
10, 11. (a) Kuki ari ngombwa ko tuba abantu barangwa n’amahoro? (b) Mu gihe wumva ko wababaje mugenzi wawe muhuje ukwizera, ni gute ushobora kugaragaza ko uri umuntu ushaka amahoro? (Reba nanone ibisobanuro ahagana hasi ku ipaji.)
10 “Kandi ni ubw’amahoro.” Ubwenge buva mu ijuru budusunikira gukurikira amahoro, iyo akaba ari imbuto y’umwuka w’Imana (Abagalatiya 5:22). Dukora uko dushoboye kose ngo twirinde guhungabanya “umurunga w’amahoro” uhuza abagize ubwoko bwa Yehova (Abefeso 4:3). Nanone, duhatanira kugarura amahoro mu gihe yahungabanye. Kuki ibyo ari iby’ingenzi? Bibiliya igira iti ‘[mukomeze] kubana amahoro, kandi Imana y’urukundo n’amahoro izabana namwe’ (2 Abakorinto 13:11). Bityo rero, mu gihe dukomeza kubana mu mahoro, Imana y’amahoro izabana natwe. Uko dufata bagenzi bacu duhuje ukwizera bigira ingaruka zitaziguye ku mishyikirano tugirana na Yehova. Ni gute twagaragaza ko turi abantu bashaka amahoro? Reka dufate urugero.
11 Wagombye gukora iki mu gihe waba wumva ko wababaje mugenzi wawe muhuje ukwizera? Yesu yagize ati “nuko nujyana ituro ryawe ku gicaniro, ukahibukira mwene so ko afite icyo mupfa, usige ituro ryawe imbere y’igicaniro, ubanze ugende wikiranure na mwene so, uhereko ugaruke uture ituro ryawe” (Matayo 5:23, 24). Ushobora gukurikiza iyo nama binyuriye mu gufata iya mbere ugasanga umuvandimwe wawe. Wagenda ufite iyihe ntego? ‘Kwikiranura’ na we. * Kugira ngo ubigereho, hari ubwo byaba ari ngombwa ko wemera ko yababaye koko, aho kubyirengagiza. Uko bigaragara, numwegera ufite intego yo kugarura amahoro hagati yanyu kandi ugakomeza kugira iyo myifatire, ukutumvikana kose gushobora gushira, hagasabwa imbabazi mu buryo bukwiriye, kandi hakabaho kubabarira. Iyo ufashe iya mbere mu gushaka amahoro, uba ugaragaje ko uyoborwa n’ubwenge buva ku Mana.
‘Ni Ubw’Ineza [“Bushyira mu Gaciro,” NW], Bwemera Kugirwa Inama’
12, 13. (a) Ijambo ryahinduwemo ‘gushyira mu gaciro’ muri Yakobo 3:17 risobanura iki? (b) Ni gute dushobora kugaragaza ko dushyira mu gaciro?
12 “Bushyira mu gaciro.” Kuba umuntu ushyira mu gaciro bisobanura iki? Dukurikije intiti mu bya Bibiliya, guhindura ijambo ry’umwimerere ry’Ikigiriki ryahinduwemo ‘gushyira mu gaciro’ muri Yakobo 3:17, ntibyoroshye. Abahinduzi bakoresheje amagambo nk’aya ngo “ubugwaneza,” “kwihangana” no “kuzirikana abandi.” Ibisobanuro biri ahagana hasi ku ipaji muri Bibiliya ya New World Translation bigaragaza ko ibisobanuro by’iryo jambo rifashwe uko ryakabaye, ari “ukuva ku izima.” Ni gute dushobora kugaragaza ko uwo muco ugize ubwenge buva mu ijuru ugaragara mu mibereho yacu?
13 Mu Bafilipi 4:5 (NW) hagira hati “gushyira mu gaciro kwanyu kumenywe n’abantu bose.” Ubundi buhinduzi bugira buti “ba umuntu uzwiho kuba ushyira mu gaciro” (The New Testament in Modern English, yahinduwe na J. B. Phillips). Zirikana ko ikibazo atari uko twe ubwacu twibona; ni ikibazo gihereranye n’uko abandi batubona, mbese uko abandi batuzi. Umuntu ushyira mu gaciro ntatsimbarara buri gihe ku mategeko cyangwa ngo yumve ko ibintu bigomba gukorwa uko abishaka. Ahubwo aba yiteguye kumva ibitekerezo by’abandi, kandi mu gihe bikwiriye, ava ku izima akemera ibyifuzo byabo. Nanone kandi, aba ari umugwaneza, udakagatiza mu mishyikirano agirana n’abandi. Nubwo ibyo ari iby’ingenzi ku Bakristo bose, ni iby’ingenzi mu buryo bwihariye ku basaza. Ubugwaneza burareshya, bugatuma abasaza baba abantu bishyikirwaho (1 Abatesalonike 2:7, 8). Byaba byiza twese twibajije tuti ‘mbese, nzwiho kuba ndi umuntu uzirikana abandi, uva ku izima kandi akaba umugwaneza?’
14. Ni gute dushobora kugaragaza ko ‘twemera kugirwa inama’?
14 “Bwemera kugirwa inama.” Ijambo ry’Ikigiriki ryahinduwemo ngo “bwemera kugirwa inama,” nta handi riboneka mu Byanditswe bya Kigiriki bya Gikristo. Dukurikije intiti imwe mu bya Bibiliya, iryo jambo “incuro nyinshi rikoreshwa mu bihereranye na disipuline ya gisirikare.” Ryumvikanisha igitekerezo cyo “kwemezwa ibintu mu buryo bworoshye” no “kuganduka.” Umuntu ugengwa n’ubwenge buva mu ijuru aba yiteguye kugandukira icyo Ibyanditswe bivuga. Nta bwo aba azwiho kuba ari umuntu ufata umwanzuro hanyuma akanga kwemera ikindi gitekerezo icyo ari cyo cyose kimuvuguruza. Ahubwo, ahita ahindura iyo bamweretse ibihamya bigaragara neza bishingiye ku Byanditswe, bigaragaza ko yagize igihagararo kidakwiriye cyangwa ko yafashe imyanzuro itari yo. Mbese, uko ni ko abandi bakuzi?
“Bwuzuye Imbabazi n’Imbuto Nziza”
15. Imbabazi ni iki, kandi se, kuki bikwiriye ko “imbabazi” n’“imbuto nziza” bivugwa hamwe muri Yakobo 3:17?
15 “Bwuzuye imbabazi n’imbuto nziza.” * Imbabazi ni ikintu cy’ingenzi mu bigize ubwenge buva mu ijuru, kubera ko ubwo bwenge buvugwaho kuba ‘bwuzuye imbabazi.’ Zirikana ko “imbabazi” n’“imbuto nziza” byavuzwe hamwe. Ibyo birakwiriye, kubera ko muri Bibiliya, ijambo imbabazi akenshi ryerekeza ku gikorwa cyo kwita ku bandi ubishishikariye, impuhwe zituma habaho ibikorwa byinshi by’ineza. Igitabo kimwe gitanga ibisobanuro kivuga ko imbabazi ari “ukumva ugize agahinda bitewe n’imimerere mibi undi muntu aba arimo, bigatuma ugerageza kugira icyo ubikoraho.” Ku bw’ibyo, ubwenge buva ku Mana ntibuba aho gusa butagira ibyiyumvo, cyangwa ngo bube buri mu bitekerezo gusa ariko butarangwa n’ibikorwa. Ahubwo, burangwa n’ubwuzu kandi bwita ku byiyumvo by’abandi. Ni gute dushobora kugaragaza ko twuzuye imbabazi?
16, 17. (a) Uretse urukundo dukunda Imana, ni ikihe kintu kidusunikira kwifatanya mu murimo wo kubwiriza, kandi kuki? (b) Ni mu buhe buryo dushobora kugaragaza ko twuzuye imbabazi?
16 Nta gushidikanya, uburyo bw’ingenzi twabigaragazamo ni ukugeza ku bandi ubutumwa bwiza bw’Ubwami bw’Imana. Ni iki kidusunikira gukora uwo murimo? Mbere na mbere, ni urukundo dukunda Imana. Ariko nanone, dusunikwa n’imbabazi, cyangwa impuhwe dufitiye abandi (Matayo 22:37-39). Abantu benshi muri iki gihe ‘bararushye cyane, [kandi] barasandaye nk’intama zitagira umwungeri’ (Matayo 9:36). Baratereranywe kandi bahumwe amaso mu buryo bw’umwuka n’abungeri b’amadini y’ibinyoma. Ingaruka zabaye iz’uko batigeze bamenya ibihereranye n’ubuyobozi burangwa n’ubwenge dusanga mu Ijambo ry’Imana cyangwa ngo bamenye imigisha Ubwami buzazana vuba aha kuri iyi si. Bityo rero, iyo dutekereje ku bintu byo mu buryo bw’umwuka abantu badukikije bakeneye, twumva tubagiriye impuhwe tubivanye ku mutima, maze bikadusunikira gukora uko dushoboye kose kugira ngo tubabwire ibihereranye n’umugambi wuje urukundo wa Yehova.
17 Ni mu buhe buryo bundi dushobora kugaragaza ko twuzuye imbabazi? Ibuka umugani wa Yesu uhereranye n’Umusamariya wasanze umugenzi aryamye iruhande rw’inzira, bamwambuye kandi banamukubise. Abitewe n’impuhwe, uwo Musamariya ‘yamugiriye imbabazi,’ apfuka ibikomere bye kandi amwitaho (Luka 10:29-37). Mbese, ibyo ntibigaragaza ko kugira imbabazi hakubiyemo no gukorera abantu bakeneye ubufasha ibikorwa runaka bifatika? Bibiliya iratubwira iti ‘mugirire bose neza, ariko cyane cyane ab’inzu y’abizera’ (Abagalatiya 6:10). Reka turebe uburyo bumwe na bumwe dushobora kubikoramo. Mugenzi wacu duhuje ukwizera ugeze mu za bukuru ashobora gukenera kujyanwa mu materaniro ya Gikristo no kumugarura avuyeyo. Umupfakazi mu itorero ashobora kuba akeneye ubufasha kugira ngo asane inzu ye (Yakobo 1:27). Umuntu wacitse intege ashobora gukenera ko yabwirwa “ijambo ryiza” ryo kumuhumuriza (Imigani 12:25). Iyo tugaragaje imbabazi muri ubwo buryo, biba ari igihamya cy’uko dufite ubwenge buva mu ijuru.
‘Ntiburobanura ku Butoni, Ntibugira Uburyarya’
18. Niba tuyoborwa n’ubwenge buva mu ijuru, ni iki twagombye kwihatira kurandura mu mitima yacu, kandi kuki?
18 ‘Ntiburobanura ku butoni.’ Ubwenge buva ku Mana bunesha urwikekwe rushingiye ku moko no kwirata igihugu umuntu akomokamo. Niba tuyoborwa n’ubwenge nk’ubwo, tuzihatira kurandura mu mitima yacu ingeso iyo ari yo yose yo kurobanura abantu ku butoni (Yakobo 2:9). Nta bwo dutonesha abantu dushingiye ku mashuri bize, imimerere yabo y’iby’ubukungu, cyangwa inshingano bafite mu itorero; nta nubwo tugira uwo dusuzugura muri bagenzi bacu duhuje ukwizera, nubwo yaba asa n’aho ari uwo mu rwego rwo hasi. Niba Yehova yaragaragarije abantu nk’abo urukundo, natwe twagombye rwose kubona ko dukwiriye kurubagaragariza.
19, 20. (a) Ijambo ry’Ikigiriki ryahinduwemo “indyarya” rikomoka he? (b) Ni gute tugaragaza ko ‘dukunda bene Data tutaryarya,’ kandi se, kuki ibyo ari iby’ingenzi?
19 ‘Ntibugira uburyarya.’ Ijambo ry’Ikigiriki ryahinduwemo “indyarya,” rishobora kwerekeza ku “mukinnyi w’ikinamico wabaga ufite umwanya runaka yagombaga gukinamo.” Mu bihe bya kera, abakinnyi b’ikinamico b’Abagiriki n’ab’Abaroma bambaraga ibintu byabapfukaga mu maso bikabahindura isura mu gihe babaga barimo bakina. Ku bw’ibyo, ijambo ry’Ikigiriki ryahinduwemo “indyarya” ryaje kwerekezwa ku muntu wiyoberanya, cyangwa ukora ibintu bidahuje n’uko ari. Umuco wo kutagira uburyarya uranga ubwenge buva ku Mana ntiwagombye kugira ingaruka ku kuntu dufata bagenzi bacu duhuje ukwizera gusa, ahubwo nanone wagombye kugira ingaruka ku byiyumvo tubagirira.
20 Intumwa Petero yavuze ko ‘kumvira ukuri’ byagombye gutuma ‘dukunda bene Data tutaryarya’ (1 Petero 1:22). Ni koko, urukundo dukunda abavandimwe bacu ntirwagombye kuba urw’inyuma gusa. Nta bwo twambara ibintu bidupfuka mu maso bikaduhindura isura cyangwa ngo dukine ikinamico kugira ngo tubeshye abandi. Urukundo rwacu rugomba kuba ari urukundo nyakuri kandi ruvuye ku mutima. Muri ubwo buryo, bagenzi bacu duhuje ukwizera bazatwiringira, kuko bazaba bazi ko turi abo tugaragaza ko turi bo koko. Uko kutarangwa n’uburyarya kuzatuma habaho imishyikirano yeruye kandi y’ukuri hagati y’Abakristo, kandi kuzatuma mu itorero habamo umwuka wo kwizerana.
“Komeza Ubwenge Nyakuri”
21, 22. (a) Ni mu buhe buryo Salomo yananiwe gukomeza ubwenge? (b) Ni gute dushobora gukomeza ubwenge, kandi se, ni gute tuzungukirwa nitubigenza dutyo?
21 Ubwenge buva ku Mana ni impano ituruka kuri Yehova, ikaba ari impano twagombye gukomeza. Salomo yaravuze ati “mwana wanjye, komeza ubwenge nyakuri no kwitonda” (Imigani 3:21). Ikibabaje ariko, ni uko Salomo ubwe yananiwe kubigenza atyo! Yakomeje kuba umunyabwenge igihe cyose yari afite umutima wo kumvira. Ariko amaherezo, abagore be benshi b’abanyamahangakazi bamuyobeje umutima maze areka gusenga Yehova mu buryo butanduye (1 Abami 11:1-8). Ingaruka mbi zageze kuri Salomo zigaragaza ko ubumenyi nta gaciro buba bufite iyo tutabukoresheje uko bikwiriye.
22 Ni gute dushobora gukomeza ubwenge nyakuri? Uretse kuba tugomba gusoma Bibiliya buri gihe hamwe n’ibitabo by’imfashanyigisho za Bibiliya bitegurwa n’‘umugaragu ukiranuka w’ubwenge,’ tugomba kwihatira gushyira mu bikorwa ibyo twiga (Matayo 24:45). Dufite impamvu nyinshi zituma tugaragaza ubwenge buva ku Mana mu byo dukora. Iyo ni yo nzira y’ubuzima nziza kurusha izindi zose muri iki gihe. Iyo nzira ishobora gutuma ‘dusingira ubugingo nyakuri’
^ par. 1 Dukurikije uko bivugwa mu 1 Abami 3:16, abo bagore bombi bari indaya. Igitabo Étude perspicace des Écritures kigira kiti “abo bagore bashobora kuba batari indaya izi zabigize umwuga, ahubwo bakaba bari abagore bari barasambanye, wenda bakaba bari Abayahudikazi cyangwa bikaba bishoboka ko bari abagore bakomokaga ku Banyamahanga.”
^ par. 11 Imvugo y’Ikigiriki yahinduwemo ‘wikiranure,’ ituruka ku nshinga isobanurwa ngo “‘guhindura, kugurana,’ kandi ku bw’ibyo hakabaho ‘ukwiyunga.’” Bityo rero, intego yawe aba ari iyo gutuma habaho ihinduka, niba bishoboka ukarandura ibyiyumvo bibi mu mutima w’uwo wababaje.
^ par. 15 Ubundi buhinduzi bwahinduye ayo magambo ngo “bwuzuye impuhwe n’ibikorwa byiza.”


text:
Abantu bakunda kureba ikitameze neza ku muntu kandi burya aba afite byinshi byiza. Ibi si ikibazo, ahubwo guhora ubibwirwa ni byo bigorana kuko bigira uruhare mu buryo ufata ibyemezo by’ubuzima bwawe. Kwishimira uko uri rero ni ingenzi kuko bituma uryoherwa n'ubuzima kandi ugaharanira kugera aho wifuza. Ubu ni ubuhamya bwa Claudine, Aline na Modeste b’i Rulindo, bageze ku rwego bishimira uko bari nyuma yo gucibwa intege n’icyo kibazo.
Nitwa Claudine mfite imyaka 24. Ku myaka 14 ni bwo natangiye guhorana ipfunwe ritewe n’imiterere y’amaguru yange. Ibi byatewe n’uko abantu benshi bambwiraga ko mfite amaguru mabi kuko hariho imitsi igaragara cyane. Iteka iyo umuntu yandebaga cyane numvaga ari kureba amaguru yange. Byarambabazaga cyane, abandi baba baganira nkabura ibyo mvuga, najya kugura imyenda nkareba ihishe amaguru. Ngeze ku myaka 18 nagiye mu mahugurwa yashishikarizaga abangavu kwishimira uko bari ndetse no kwigirira ikizere. Kuva uwo munsi ubuzima bwarahindutse, mbona ko amaguru yange adakwiriye gutuma ntishimira uwo ndi we. Ubu sinkita ku byo bavuga, ahubwo njya imbere y’abandi nkaganira nta kibazo.
Aya mahirwe Claudine ntiyayihereranye ahubwo yahuguye abandi ba Ni Nyampinga.
Nitwa Aline mfite imyaka 16. Ubu nsigaye nkubita igitwenge ariko mbere byarangoraga kuko abo twiganaga bavugaga ko mfite amenyo y’impingikirane kandi manini. Hari abambwiraga ko nkwiriye kuzajya kwa muganga bakayakura, abandi bakambwira ngo sinkayagaragaze. Ibi rero byatumaga ntajya imbere ku kibaho cyangwa ngo mbe natanga igitekerezo.
Umunsi umwe bantoreye kuba umuyobozi w’abakobwa ku ishuri maze njya kureba umuyobozi w’ikigo mubwira ko ntabishobora. Numvaga ko ninjya imbere y’abandi bazajya babona amenyo yange. Ibi rero byaje guhinduka ubwo twahuriraga mu itsinda maze Claudine akatwigisha kwishimira uko turi no kwigirira ikizere. Ubu nsinkitewe ipfunwe n’uko meze cyangwa ibyo abandi bavuga, ahubwo ndaseka ndetse hagize n’aho bantorera ubuyobozi sinakongera kubyanga kuko nzi neza ko mfite ubushobozi.
Nitwa Modeste. Mbere y’uko ntangira kwishimira uko ndi, ubuzima bwange bwarimo ubwigunge nkumva nta kizere nifitiye. Umunsi umwe twari mu ishuri maze umunyeshuri wicaraga inyuma yange ambwira ko amatwi yange amukingiriza. Kuva ubwo natangiye kwicara ku ntebe y’inyuma ndetse mpagarika no kujya ahantu hari abantu benshi. Umunsi umwe Claudine yaranyegereye turaganira ambwira ko ntakwiriye kwita ku byo abantu bambwira cyangwa uko bambona kuko bishobora gutuma hari amahirwe nibuza. Naje rero kubona ko amatwi atari cyo kindanga kandi ko buri wese afite umwihariko. Namenye ko kugira amatwi manini cyangwa mato bidakuraho ko ba nyirayo bumva kandi neza.
Aba ba Ni Nyampinga basoza bavuze ko uko uteye byakagombye kugushimisha; waba mugufi cyangwa muremure, inzobe cyangwa igikara, buri wese afite agaciro kandi arihariye.


text:
Icyamamare mu mukino wa Basket Kobe Kobe Bryant yavuye ku isi muburyo butunguranye muri Mutarama uyu Mwaka, urupfu rwe ni inkuru yababaje benshi kuburyo n’ubu, umuryango we ukigaragaza agahinda batewe no kumubura.
Kobe yapfuye azize impanuka ya Kajugujugu, apfana n’umukobwa we n’abandi bantu 7.
Kugeza n’uyu munsi Kobe Bryant aracyahabwa icyubahiro kuburyo umugore we Vanessa, ahora agaragaza urwibutso afite ku mugabo we umaze amezi Atanu atabarutse.
Ubwo isi yose yizihizaga umunsi mpuzamahanga wahariwe ababyeyi b’abagabo, Umugore wa Kobe Bryant, Vanessa, yavuze amagambo yateye benshi ikiniga.
Vanessa yagarutse kurupfu rw’umugabo we, ahamyako abakobwa be babuze umugabo w’intwari waharaniraga kwita ku muryango we.
Uyu mugore yahamije ko, umunsi yabuze Se w’abana be ariwo munsi, yagize akababaro atari yarigeze agira mubuzima bwe.
Vanessa, yavuzeko urupfu rwa Kobe, rwababaje ama miliyoni y’abatuye isi, ariko cyane cyane, rwateye umubabaro n’agahinda umuryango we.
Vanessa yagerageje guha icyubahiro Kobe mu bundi buryo butandukanye. Urugero, aherutse kuvugana na kongere, abasaba ko hashyirwaho amategeko mashya yatuma kajugujugu zigira umutekano kurushaho. Byizerwa ko aya mategeko afite ubushobozi bwo kurokora ubuzima butabarika.


text:
Rimwe na rimwe ujya wumva abagabo binubira abagore cyangwa abakunzi babo ko batabubaha uko bikwiye cyangwa se batabagaragariza urukundo igihe bari kumwe.
Ubu ni bumwe mu uryo twagushakiye ushobora kubahiriza umugore wawe akarushaho kukubaha nta kabuza.
Kumwenyura buhoro cyane
Ugomba kumenya uko witwara mu nseko ituje, ugomba kuba usetsa kandi wirekuye. Akenshi na kenshi abantu bahora bishimye kandi baseka barakundwa cyane. Niba uhuye n’umugore bwa mbere, mugaragarize ibyishimo n’urugwiro ariko utabigize birebire. Ibi bizatuma akwibazaho bityo ashake kukumenyaho byinshi cyane.
Kwigirira icyizere ndetse no kwirekura
Kwigirira icyizere mu byo ukora cyangwa se ubamo bikurura cyane igitsina gore n’ubwo abagabo benshi badakunda kubikora. Dukurikije imiterere y’igitsina gore, n’uko abenshi bakunda abagabo bigirira icyizere mu byo bakora kuko akenshi na kenshi baba badasanzwe.
Kuba utekereza kure
Kuba utari umuntu ufata umwanya munini utekereza ku byo uri buze kuvuga cyangwa se gukora ni kimwe mu bituma ugirirwa icyizere. Igihe icyo ari cyose ubashije gushyira mu ngiro irihame nta kabuza ko uzigarurira buri gitsina gore cyose.
Kwambara neza
Niba ushaka kwigarurira igitsina gore ugomba kwiga kwambara neza kandi ukihesha agaciro binyuze mu myambarira yawe.
Kuvugisha ukuri
Kwirinda amanyanga cyangwa se kwivuga uko uri bishimisha cyane igitsina gore. Ntugashake kubaho mu buryo butagukwiriye cyangwa se ngo ushake gukora ibigusumbya ubushobozi.


text:
Mu cyumweru cyahariwe kuzirikana Intwari z’Igihugu kuva tariki 25-31 Mutarama 2019, CHENO irateganya guhuriza hamwe inzego zitandukanye, ikanasaba abayobozi kuganiriza abaturage ndetse n’Itangazamakuru kubateguza umunsi w’Intwari.
Uyu munsi ngarukamwaka uzizihizwa ku itariki ya 01 Gashyantare 2019, ufite insanganyamatsiko igira iti “Dukomeze ubutwari mu cyerekezo twahisemo”.
Umukuru wa CHENO, Prof Pierre Damien Habumuremyi avuga ko iki ari igihe cyo gushakisha Abanyarwanda bamera nka Fred Rwigema, Rudahigwa, Agathe Uwiringiyimana n’abandi.
Prof Habumuremyi agira ati “Ntabwo buri munsi twavuga ngo kanaka yabaye intwari, ahubwo izo dufite tuzigiraho iki? Umusirikare utazwi izina afite abo ahagarariye, Fred Rwigema ibyo yakoze murabizi”.
“Umwami Rudahigwa, Agatha Uwiringiyimana, Rwagasana Michel, Niyitegeka Félicité n’abandi, ntabwo bose bakoze ibikorwa bimwe, turashaka ko umutima w’ubutwari usakara mu Banyarwanda bose”.
Mu kiganiro abayobozi ba CHENO hamwe na Ministeri y’Ingabo bagiranye n’abanyamakuru kuri uyu wa gatatu, basaba abaturarwanda kuba umwe, kureba kure no gusobanura ibyo bakora.
Umuvugizi w’Ingabo z’u Rwanda, Lt Col Innocent Munyengango avuga ko ku munsi w’Intwari nta bazaba bishinja bitewe n’uko ngo bahora bakorera abaturage ibishimangira amahoro arambye.
Ati “Twe tugira amahirwe yo kwisanga mu butwari mu byo dukora buri munsi, birimo kubakira ku muco wacu, kunoza umurimo, kuwukunda, gukunda igihugu, tutabikoze gutya uno munsi ntituba twicaye hano”.
Avuga ko bagira amahirwe yo kujya mu mahanga bagakorera abaturage baho ibyo bakorera Abanyarwanda, birimo umuganda wo kububakira, kubahingira, kubaremera ndetse n’ibikorwa by’ubuvuzi.
Urwego CHENO ruvuga ko n’ubwo nta Munyarwanda cyangwa Umunyamahanga uragirwa Intwari nyuma y’abari abanyeshuri b’i Nyange batsinze ibishuko by’Abacengezi muri 1997, abambikwa imidari n’impeta by’ishimwe byo bakomeje kwiyongera.
Kuva muri 2006, 2007, 2009, 2010 na 2017 hatanzwe imidari n’impeta by’ishimwe ku barenga ibihumbi 21 barimo ababaye abakuru b’Ibihugu n’abakiri mu mirimo yabo kugeza ubu.
Ibitekerezo ( 1 )
Ni byiza cyane gushakisha INTWARI z’u Rwanda kandi zirahari nyinshi.Ngirango bakongeramo Rwabugili n’Umwami Gihanga.Ariko nk’abakristu,tugomba kumenya ko Intwari ikomeye kurusha izindi yabaye ku isi (the greatest man who ever existed),ni Yesu.Yazuye abantu,akiza n’abaremaye benshi.Yaradupfiriye kugirango tuzabone ubuzima bw’iteka muli paradizo.Mu myaka iri imbere,nkuko bible ivuga muli ibyahishuwe 11 umurongo wa 15,Yesu niwe Imana izaha gutegeka isi akayigira paradizo.Yasize asabye abantu bose bashaka kuzaba muli iyo paradizo,kutibera mu byisi gusa,ahubwo bagashaka mbere na mbere ubwami bw’Imana nkuko matayo 6 umurongo wa 33 havuga.


text:
Aha ni ah’abakobwa,ugize gutya uhuye n’umusore mwiza mu maranye ijoro ryose,ndetse muraryamanye;ushaka byinshi ariko ikintu cyingenzi kiri imbere muri wowe wimye agaciro,ni uko kiri kukubwira ko uwo musore yishakira imibonano mpuzabitsina gusa nta kindi kirenze.
Hano hari ibimenyetso 5 bizakwereka ko agukunda kubera imibonano mpuzabitsina myiza mwagiranye nta kindi.
1.Ntuzi inshuti ze
Abasore bakunda gukuramo gusa ariko akenshi ntibashake kwereka inshuti zabo abakobwa bakundana,bityo niba ukundanye n’umusore igihe byibura kingana n’amazi atarakwerekana mu nshuti ze zimwe na zimwe,menya ko ntacyo usobanura kuri we ko icyo agushakaho ari ukuryamana gusa.
2.Ntazigera agufata ngo musohokane nk’umukunzi
Ese ushobora kwibuka igihe cyahise yaragusohokanye?Igisubizo ni Oya kuko ntiyigeze agusohokana.Niba akwiyumvamo kubera kuryamana gusa,ntazigera agusohokana,ahubwo we azaguhamagara ngo uze aho aba mu ijoro ndetse unagende mu gicuku,ntazigera agufata ngo musohokane kubera ko adashaka aba babonana.
3.Ntazigera aganira nawe ku byo ateganya ahazaza he
Mu gihe ibyo we ashaka ari ukuryamana,ntazigera aganira nawe ku by’imipango ye iri imbere kubera ko azi neza ko utari mu byo ateganya ahazaza he,nuvuga kubyo gushakana,azagusubiza ko Atari yitegura ibyo gushing urugo.
4.Amasezerano azayubahiriza byihuse
Hashobora kuba hashize ibyumweru cyangwa iminsi umenyanye nawe maze akagusezeranya ukwezi n’inyenyeri.Ashaka kuryamana gusa nta kindi kandi kugira ngo akomeze abigereho,ibyo yagusezeranyije byose azabikora byihuse mu rwego rwo kugira ngo utagenda ndetse no ku kurememo icyizere,azagenda aguha impano zigiye zitandukanye ndetse n’ibindi bizatuma uguma kumwizera.
5.Azaguhamagara mugihe ashaka ku kubona
Niba ibyo ashaka kuri wowe ari ugukorana imibonano mpuzabitsina nta kindi,icyo gihe azaguhamagara ari uko agukeneye,ndetse azagutekereza mu gihe yumvishe ashatse gukora imibonano mpuzabitsina ari nabo azahita anaguhamagara ngo umusure.Mu gihe umusore akunda umukobwa by’ukuri,ahora yumva ashaka kumva ijwi rye,naho mu gihe ibyo akunda kuri we ari imibonano mpuzabitsina,azamuhamagara mu gihe yumvishe ashatse kuyikora gusa.
Martin MUNEZERO


text:
Ngoma: Bibukijwe ko ikibazo k’inda zitateguwe ziterwa abangavu kireba buri wese
Yanditswe na MANISHIMWE NOËL
Umuyobozi bw’Akarere ka Ngoma wungirije ushinzwe imibereho myiza y’abaturage, Kirenga Providence, avuga ko ikibazo cy’abakobwa baterwa inda zitateganyijwe bakiri bato kibababaje, kandi hadakwiye kubaho kwitana ba mwana mu kugishakira umuti, ngo hagire abumva ko bitabareba.
Uyu muyobozi ahamya ko ari ikibazo kireba buri wese yaba abana, ababyeyi, ubuyobozi n’umuryango nyarwanda muri rusange, kandi ngo buri wese yujuje neza inshingano ze, iki kibazo nticyabaho.
Mu kiganiro yagiranye n’Imvaho Nshya ku itariki 11 Mutarama 2018, Visi Meya Kirenga Providence yavuze ko bibabaje kuba abana b’abangavu bahemukirwa bagaterwa inda bakiri bato.
Yagaragaje ko imibare yamaze gukusanywa yerekana ko mu mwaka umwe ushize wa 2017, mu karere ka Ngoma hamenyekanye abakobwa bagera ku 111 batewe inda, bakabyara bafite imyaka itagera kuri 18.
Avuga ko hakenewe uruhare rwa buri wese mu gukumira ko iki kibazo cyakomeza kugaragara, kuko gikwiye kurangira burundu. Ati “Ni ikibazo kibabaje, kandi kidakwiye. Ariko kandi ni ikibazo bishoboka ko cyakumirwa.
Nta bwo dukwiye kwitana ba mwana, kubera ko burya igiti kigororwa kikiri gito. Hari rero uburere tutahaye abana, dushaka kububaha impitagihe. Rwose nk’ababyeyi duharanire kwigisha abana bacu bakiri batoya, tubasabe gukora ibyiza, ariko tunababwire ko n’ibibi bibaho; kandi bagomba kubyirinda.”
Visi Meya Kirenga akomeza avuga ko n’abana bakwiye kuzuza neza inshingano zabo no kwirinda ibishuko, ariko ko igikuru gikenewe cyavamo umuti ari ubufatanye.
Ati “Burya umwana na we afite inshingano kandi agomba kuzubahiriza, agomba kubaha no kumvira ababyeyi n’abamurera, agomba kubitozwa akiri muto, ariko na we agakurana ikinyabupfura yatojwe, akirinda kwishora mu biyobyabwenge, no kugwa muri ibyo bishuko bituma habaho no gutwara izo nda zitateganyijwe.
Birasaba rero ubufatanye, ababyeyi tugakora neza inshingano zacu kandi ku gihe, n’abana bakuzuza inshingano zabo.”
Umwe mu bakobwa bo mu Murenge wa Jarama, watewe inda afite imyaka 17, yabwiye n’Imvaho Nshya ko ubukene bwo mu muryango we ari bwo bwatumye aterwa inda n’umugabo umurusha imyaka irenga 20, bikamuviramo guta ishuri kandi yari ageze mu mwaka wa 2 w’amashuri yisumbuye.
Ati “Ngewe natewe inda mpita mva mu ishuri, ariko n’ubu nta terambere, ahubwo nshaje nkiri muto. Umwana wange simfite ubushobozi bwo kumuha byose; Rwose urubyiruko cyane cyane abakobwa nabagira inama birinde ibishuko.”
Ubuyobozi bw’Akarere ka Ngoma buvuga ko hari ikibazo cy’uko bamwe mu bana batewe inda bahishira abazibateye, kuko mu bakobwa 111 batewe inda bari munsi y’imyaka 18, kugeza ubu hamaze kugaragazwa abagabo 14 gusa bazibateye, bakaba baramaze gutabwa muri yombi, ariko ubuyobozi buvuga ko ari igikorwa gikomeje, kiri gukorwa ku bufatanye n’inzego z’umutekano; kuko gutera inda abakobwa bakiri bato, ari icyaha gihanwa n’amategeko.


text:
Inyigisho ku wa gatanu, icyumweru cya 28 gisanzwe, igiharwe, ku wa 16 Ukwakira 2015
Bavandimwe,
Ijambo ry’Imana Umubyeyi wacu Kiliziya yaduteguriye uyu munsi ngo ritubere ifunguro ritubeshaho rikubiyemo inyigisho nziza kandi nyinshi. Nagira ngo nibande ku kwemera. Bibiliya ntabwo iduha igisobanuro cy’ukwemera ahubwo itwereka abantu baranzwe n’ukwemera n’uburyo babayeho kugira ngo batubere urugero. Nibyo Pawulo atubwira uyu munsi mu ibaruwa niziza yandikiye Abanyaroma aho agira ati “Aburahamu yemeye Imana bityo aba urugero rw’ubutungane”. Muti ese Aburahamu yemeye Imana ate? Ni urugendo rurerure. Imana yagiye imwigisha buhoro buhoro, igenda imufasha kwibohora ku bantu no kubintu yari yihambiriyeho bityo aba ari yoyonyine yubakaho amizero ye. Dore uko Imana yagiye irera ukwemera kwa Aburamu ari we yaje guhindurira izina imwita Aburahamu.
-
Va mu gihugu cyawe (Intg 12,1-5)
Byatangiye Imana isanga Abrahamu aho yari atuye mu gihugu cye mu bavandimwe be. Iramubwira iti “Wimuke mu gihugu cyawe, mu muryango wawa… ujye mu gihugu nzakwereka”. Imana yongeraho isezerano “Nzakugira umuryango munini, nzaguha umugisha. Imiryango yose y’isi izaguherwamo umugisha”
Abrahamu, umusaza w’imyaka 75, yumvira Imana arahaguruka n’umugore we Sarayi na mwene se Loti baragenda berekeza mu gihugu batazi, mu bantu batazi. Abrahamu yemera Ijambo ry”Imana ava mu gihugu cye, mu byo amanyereye, ajya mu gihugu atazi, mu bantu atazi, mu mico atazi ayobowe Imana.
-
Abrahamu atandukana na Loti (Intg 13, 2-13)
Bageze mu gihugu cya Kanahani baratura. Bakaba bari bafite amashyo menshi, ari Abrahamu ari na Loti. Abashumba baza gutongana. Abrahamu asanga Loti, ati “Ntibikwiye ko haba intonganya hagati yanjye nawe, hagati y’abashumba banjye n’abawe. Turi abavandimwe. Hitamo, nujya mu majyaruguru ndajya mu majyepfo, nujya iburasirazuba ndajya iburengerazuba. Abrahamu amuhitishamo kandi yarashoboraga kumugenera kuko Loti yari nk’umwana we.
Muri icyo gihugu cy’amahanga, wenda Abrahamu ntiyari yakamenya ururimi rwaho, yajyaga kwa Loti bakaganira, bagasangira akagwa ko muri ayo mahanga. Mbese Abrahamu yumvaga ko agize ibibazo Loti yamutabara. None Imana imweretse ko atagomba kwishingikiriza kuri Loti, ko ari yo yonyine agomba kwiringira. Aburahamu arabyakira kubera ukwemera.
Hagati aho, kubera kugendana n’Imana, Abrahamu yamenye ko igira impuhwe n’imbabazi. Niko gusabira Sodoma na Gomora ngo bitarimbuka (Intg 18,16-33).
-
Hagara na Ismaheli bameneshwa (Intg 21,8-21)
N’ubwo Imana yamusezeranyije urubyaro, isezerano ryaratinze. Abrahamu asa n’urambirwa nako Sara arambirwa mbere ye. Asanga Abrahamu ati “Urabona ko iminsi igenda idusiga. Nyamara hari uburyo “twatekinika” tukabona urubyaro. Muri aya mahanga turimo hari umuco. Buriya naguhitiramo umwe ma baja banjye. Muzaryamana ariko umwana uzavuka azaba ari uwanjye”. Abrahamu abanza kubirwanya, agezaho nawe arambirwa gutegereza. Akurikiza inama ya Sara aryamana na Hagara umuja wa Sara.
Hagara abonye atwite, atangira gusuzugura nyirabuja bikurura ibibazo n’umutekano muke mu rugo. Mbese umuti w’ikibazo abantu bishakiye wazanye ibibazo byinshi, amahoro aba make mu rugo. Umwana aravuka, bamwia Ismaheli. Abrahamu arishima ati “Mbonye urubyaro, mbonye uzanzungura”. Imana iramubwira iti “Komeza utegereze nturambirwe. Ismaheli siwe mwana w’isezerano”.
Igihe kigeze Sara arasama abyara umwana w’umuhungu bamwita Izaki. Ni ibyishimo birumvikana. Amaze kumenya kugenda, akajya akina na Ismaheli. Sara ababonye arabisha. Abwira Aburahamu ati “Ko umwana wamubonye Ismaheli na nyina barakora iki hano? Birukane. Umwana w’uriya muja ntagomba kuzagabana umurage n’umwana wanjye Izaki”. Aburahamu bibanza kumunanira. Kuko Ismaheli yari umwana we. Kwirukana umwan wawe nta n’icyo mupfuye ntibyoroshye. Abrahamu ageze aho aha impamba Hagara n’umwana arabasezerera baragenda.
Aha naho Aburahamu yari atangiye kwihambira ku muryango we ati “ Bariya bahungu banjye bombi barashimishije. Buriya umwe apfuye undi yasigara mu bintu ntunze akabizungura, simbisigire umwe mu bagaragu banjye. Imana irashaka gukosora iyo myumvire. Abrahamu agomba kubaka ku Mana no ku isezerano ryayo aho kubaka ku rubyaro.
-
Aburahamu yamera gutamba Izaki (Intg 21,1-19)
Kurera ukwemera nytibijya birangira. Izaki amaze kuba mukuru, Imana ishaka gusuzuma ukwemera kwa Abrahamu. Abrahamu yarebaga Izaki agasagwa n’ibinezaneza, ibyishimo bikamurenga. Mbese agasa n’uwibagirwa Imana yamumuhaye. Imana iramwegera iti “ Fata umwana wawe, umwana wawe w’ikinege ukunda, Izaki, ujye mu karere ka Moriya. Nuhagera uzamutambeho igitambo gitwikwa, ku musozi nzakwereka”. Abrahamu agwa mu kantu. Ariko kubera ukwemera afata umwana we w’ikinege ngo ajye kumunturaho igitambo. Aburahamu abanguye inkota Malayika wa Nyagasani amufata akaboko. Koko rero nta muntu ukwiye guturwaho igitambo. Imana iramubwira iti “Nagira ngo nsuzume ukwemera kwawe. Ubwo wangenjereje utyo, ntunyime umwana wawe w’ikinege, nzaguha umugisha; abazagukomokaho nzabaha kororoka nk’inyenyeri zo mu kirere, n’umusenyi wo ku nkombe y’inyanja… Kandi urubyaro rwawe, ni rwo amahanga yose y’isi azifurizanyamo umugisha, kuko wumviye ijambo ryanjye.» Aburahamu abona intama mu gihuru aba ari yo aturaho igitambo.
Bavandimwe,
Ubuzima bwa Abrahamu butubere urugero mu rugendo turimo hano ku isi turangwe n’ukwemera. Nk’uko tubibona mu mibereho y’Abrahamu, ukwemera si amagambo, indirimbo cyangwa se amarangamutima gusa. Ukwemera ni ubuzima. Uwemera Imana by’ukuri, ukwemera kwe guhindura imibereho ye yose. Mbese aba yubatse ku Mana no ku Ijambo ryayo ahora azirikana amanywa n’ijoro. Ijambo ry’Imana rikamubera ifunguro rya buri munsi kandi rikamumurikira mu buzima bwa hano ku isi budatana n’ingorane. Abrahamu yahuye n’ibibazo byo kuba mu gihugu cy’amahanga, kubura urubyaro, indwano hagati ya Sara na Hagara n’ibindi. Muri ibyo byose yaranzwe n’ukwemera, yizera Imana, yizera isezerano ryayo. Ijambo ry’Imana ryifitemo ububasha. Igihe cyarageze riruzuzwa, Abrahamu abona urubyaro yari ageze muza bukuru. Ubu ngubu abamukomokaho baruta umusenyi wo ku nyanja n’inyenyeri zo mu kirere. Abo ni Abayahudi, Abakristu n’Abayisilamu. Ukwemera kw’Abrahamu kuduhe kwibohora imigozi yose Sekibi ashaka kutubohesha no kunga ubumwe kuko turi abana b’umubyeyi umwe, Imana Data.
Padiri Alexandre UWIZEYE


text:
Abarimu bashya 808 bagiye kwiyongera ku mubare w’abasanzwe
Yanditswe na MUGISHA BENIGNE
Minisiteri y’Uburezi ibinyujije mu Kigo k’Igihugu cy’Uburezi (REB) ku bufatanye n’uturere iri mu gikorwa cyo gushyira abarimu mu myanya no kwinjiza abashya bagera kuri 808, ari nabo baziyongera ku bari basanzwe.
Ibi ni ibitangazwa na Nzitabakuze Claudien, Umuyobozi muri REB ushinzwe imicungire y’abarimu n’amahugurwa, mu kiganiro kigufi yagiranye n’Imvaho Nshya mu myiteguro y’itangira ry’amashuri mu mwaka wa 2018.
Yagize ati “Imyiteguro irarimbanyije, ku bitureba nka serivisi ishinzwe abarimu, kuri ubu twatangiye umurimo wo gushyira abarezi mu myanya ku bufatanye n’uturere, hari n’abashya bagomba kwinjira mu kazi bagera kuri 808.”
Nzitabakuze yavuze ko abarimu bagomba kwiyongera ku basanzwe mu mashuri abanza ari 400 naho abiyongereye ku basanzwe bigisha mu mashuri yisumbuye ni 408.
Uyu muyobozi muri REB avuga ko kwiyongera kw’abarimu mu ntangiriro z’umwaka w’amashuri bisanzwe bibaho, bikaba bituruka ku mpamvu zirimo izijyanye no gusimbura abatagikora uyu murimo bagiye mu kiruhuko k’izabukuru, abavuye muri uyu murimo ku mpamvu z’uko bagiye mu yindi n’abinjira muri uyu murimo bitewe n’umubare w’amashuri wiyongereye mu byiciro byombi.
Nzitabakuze avuga ko n’ubwo iki gikorwa kibera mu turere, ariko REB ifite inshingano zo gukurikirana umunsi ku wundi uko bikorwa, dore ko abakozi bayo benshi kuri ubu barimo gukorera mu turere.
Ati “Nubwo igikorwa nyirizina kibera mu turere, natwe ntiduterera iyo, ahubwo turakurikirana, abakozi bacu batari bake kuri ubu bari mu turere gufatanya iki gikorwa n’izindi nzego kandi igikorwa kirimo kugenda neza.”
Kuba abarimu basoza amashuri ari benshi na none abahabwa akazi bakaba bake, ndetse ugasanga abenshi nta mirimo bafite, Nzitabakuze asanga iki ari ikibazo, aho avuga ko hari ibiganiro bizahuza inzego zibishinzwe mu rwego rwo kureba amasomo agomba kwigishwa ajyanye n’ibyo Leta ishaka ko abanyeshuri bamenya, ntihabeho kuvangavanga ibintu, ahubwo imbaraga zigashyirwa mu masomo afitiye abanyeshuri akamaro.
Abajijwe niba integanyanyigisho ikoreshwa mu mashuri nderabarezi igiye guhinduka, yagize ati “Oya nta bwo integanyanyigisho izahinduka, ahubwo amasomo Leta ishaka ko abanyeshuri bamenya cyane azashyirwamo imbaraga zidasanzwe, yigishwe neza kandi dukurikirane ko abanyeshuri bayumva neza.”
Ku bijyanye n’umubare munini w’abarangiza mu mashuri y’uburezi bose ntibabone imyanya mu mashuri, Nzitabakuze avuga ko nk’abasoza amashuri yisumbuye mu burezi bazakenerwa mu minsi iri imbere kuko icyiciro cy’amashuri y’inshuke gikeneye kongerwamo imbaraga kugira ngo batozwe kwiga hakiri kare bibe umuco ku bana b’u Rwanda, kongeraho gahunda ya EDC igiye gushyirwa mu mashuri y’uburezi bw’ibanze bw’imyaka 9 na 12.
Ati “Nubwo bikiri mu nyigo, birashoboka ko abarangiza amashuri yisumbuye mu burezi bazagenda bahabwa imirimo mu kiciro k’inshuke ndetse na gahunda ya EDC irimo kugenda yinjizwa mu mashuri y’uburezi bw’ibanze bw’imyaka 9 na 12 mu gihe kizaza ikaba ishobora kuzakenera abayishyira mu bikorwa mu buryo bwa kinyamwuga.”
Abarezi bo mu mashuri ya Leta bose hamwe mu gihugu bari 63 041, bakaba bagiye kwiyongeraho abagera kuri 808 muri uyu mwaka w’amashuri wa 2018, umubare wabo ukazaba ari 63 849, hakiyongeraho abo mu mashuri yigenga bose hamwe bakaba 73 000.


text:
Ubumenyi Rusange
Irinde Kugura Firigo Ihenze Ikangiza N’Umwuka Uhumeka
Muri rusange ibyuma bikonjesha bifite akamaro mu gutuma ibiribwa n’ibinyobwa bigira ubuhehere bukenewe kugira ngo ntibyangirike. Ku rundi ruhande ariko firigo nyinshi zisohora ibinyabutabire bituma ikirere gishyuha bitwa Hydrofluorocarbons. REMA na UNEP bari gufasha Abanyarwanda kugura firigo zidahenze kandi zirengera ibidukikije.
Ikigo cy’Igihugu cyo Kubungabunga Ibidukikije (REMA), ku bufatanye n’Ishami ry’Umuryango w’Abibumbye Rishinzwe Kurengera Ibidukikije (UNEP) binyuze muri gahunda yitwa “United for Efficiency” batangije ubukangurambaga bugamije gukangurira Abaturarwanda gukoresha ibikoresho bikonjesha bizigama umuriro kandi bitangiza ikirere.
Ubu bukangurambaga bugamije gukangurira Abaturarwanda gukoresha firigo n’ibyuma bitanga ubuhehere mu nyubako bitangiza ikirere kandi bikoresha umuriro muke w’amashanyarazi.
Bizafasha mu kugabanya ingano y’amafaranga akoreshwa mu kugura umuriro hanarengerwa ibidukikije.
Ubu bukangurambaga ni kimwe mu byiciro bigize gahunda y’imikoreshereze y’ibikoresho bikonjesha, binyuze muri gahunda yiswe “Rwanda Cooling Initiative (RCOOL)” igamije gushyira mu bikorwa ingamba zo gukonjesha habungabungwa ibidukikije.
Gahunda yo gukoresha ibikoresho birondereza umuriro kandi ntibyangize ikirere izafasha mu iterambere rirambye, nk’uko u Rwanda rwabyiyemeje mu Masezerano ya Montreal yavugururiwe i Kigali mu mwaka wa 2016. Bizafasha kandi gushyira mu bikorwa Amasezerano y’i Paris ajyanye n’imihindagurikire y’ikirere.
Juliet Kabera, Umuyobozi Mukuru wa REMA avuga ko ari ngombwa ko Leta, abafatanyabikorwa n’abikorera bahuza imbaraga mu guhagarika ikoreshwa ry’imyuka yangiza ikirere ya “Hydrofluorocarbons” no gufasha abantu kubona ibikoresho birondereza umuriro bitangiza ikirere.
Muri gahunda ya RCOOL hatekerejwe uburyo bworoshye kandi buhendutse, buzafasha abaturage kubona ibikoresho birondereza umuriro ntibinangize ikirere.
Kabera yagize ati: “Gushyira imbaraga mu kubona ibikoresho bitanga ubushyuhe n’ubukonje ku biribwa n’imiti ni ingenzi ku buzima, imibereho myiza n’iterambere ry’ubukungu bw’Igihugu.”
Yakomeje agira ati: “Gutunga firigo igufasha kubika neza ibintu ntibyangirike kandi ikoresha umuriro muke cyangwa kugira icyuma gitanga ubuhehere mu nyubako ukishyura amafaranga make ku muriro ukoresha uba wungutse kabiri; bigufasha kwizigamira amafaranga no kurengera ibidukikije.”
Umuyobozi Mukuru wa REMA kandi yasabye abagura ibikoresho byifashishwa mu gukonjesha kujya bagenzura ingano y’umuriro bikoresha by’akarusho bakareba ko bidafite imyuka ihumanya ikirere, akavuga ko “bizafasha mu kurengera ibidukikije”
Ubu bukangurambaga bw’igihe kirekire buzibanda ku bantu bakoresha ibikoresho bikonjesha, mu ngo, mu nyubako z’ubucuruzi, ahacururizwa imbuto, utubari n’amahoteri mu rwego rwo kubafasha kubona ibikoresho bikonjesha birondereza umuriro kandi bitangiza ikirere.
Ubu bukangurambaga buzafasha iki?
Inyigo ziheruka gukorwa zagaragaje ko mu Rwanda habarurwa firigo 87,512; muri zo 64,505 zirashaje cyane ku buryo zikoresha amashanyarazi y’umurengera afite agaciro gasaga miliyari 4 z’amafaranga y’u Rwanda, aha hakaba hiyongeraho miliyari 2.4 zitari ngombwa.
Mu 2016, mu Rwanda hateraniye ibihugu 200 byemeza amasezerano azafasha Isi kugabanya ubushyuhe ku kigero cya 0.5°C, ibi bikaba bigomba gukorwa mbere y’uko ikinyejana cya 21 kirangira. Aya masezerano yiswe “The Kigali Amendment to the Montreal Protocol”.
U Rwanda rwabaye Igihugu cya 39 cyemeje aya masezerano ndetse mu rwego rwo kuyashyira mu bikorwa rwashyizeho ingamba zihamye z’imikoreshereze y’ibikoresho bikonjesha, kuko mu Rwanda hakomeje gukenerwa ibikoresho byinshi bikonjesha ndetse n’ibyinjiza ubuhehere mu nyubako zitandukanye.
Ikigo cy’Igihugu cyo Kubungabunga Ibidukikije (REMA), kivuga ko u Rwanda rwagabanyije imyuka yangiza akayunguruzo k’imirasire y’izuba ku gipimo cya 54% mu rwego rwo kuba Igihugu kizaba cyubahirije Amasezerano ya Montreal mu 2030. Gusa urugendo ruracyari rurerure kandi hakenewe gukomeza gushyiramo imbaraga nyinshi.
Mu rwego rwo guteza imbere ikoreshwa ry’ibikoresho bikonjesha bikoresha umuriro muke kandi bitangiza ikirere, u Rwanda rwatangiye gukumira firigo n’ibindi bikoresho bikonjesha birimo imyuka yangiza ikirere.


text:
Ishuri rikuru ry’abaporotesitanti(PIASS) ivuga ko guhinga ibiti by’imbuto ziribwa, uretse kuba bigira uruhare mu guhangana n’indwara ziterwa n’imirire mibi ni n’intambwe yo guhangana n’ihindagurika ry’ikirere, kuko ibi biti binagira uruhare mu guhangana n’ihindagurika ry’ikirere.
Ibi, iyi Kaminuza yabivugiye mu gikorwa cyo gutanga ingemwe z’ibiti by’imyembe ku baturage bo mu murenge wa Tumba, ho mu karere ka Huye cyabereye ku biro by’uyu murenge ku wa mbere taliki ya 08 Gashyantare, 2021 nk’imwe muri gahunda y’amasezerano y’imyaka itanu ifitanye n’uyu murenge, mu mikoranire itandukanye mu buryo bw’iterambere ry’uyu murenge n’uburyo iyi kaminuza ikorana n’uyu Murenge(Out Reach Program).
Iyi gahunda nk’imwe mu nkingi z’ibikorwa bakora muri Kaminuza, harimo gahunda yo gukomeza gukangurira abaturage gukomeza guhangana n’ihindagurika ry’ikirere, no kureba uburyo byakumirwa no mu bihe bizaza (Climate Change Awareness Project), hagendewe ku mibereho myiza y’abaturage.
Ni gahunda bahisemo gutanga ingemwe z’ibiti by’imbuto ziribwa, aho ikiciro cya mbere batanze ingemwe za Avoka zigera kuri 300 naho kuri iyi nshuro hakaba hatanzwe ingemwe z’Imyembe.
Kuri iyi nshuro hatanzwe ingemwe zigera 145, aho byahawe abayoyozi b’ibigo by’amashuri abanza bitanu, birimo ishuri ribanza ry’Urunana, Amizero, Ikibondo, Academi na Mpare aho buri kigo cyahawe ibiti icumi icumi n’abafite ingo mbonezamikuri y’abana bato(ECD) bahabwa bitanu bitanu.
Cyemezo Lilian uhagarariye urugo mbonezamikurire y’abana bato ryitwa Itetero, riherereye mu mu Dugudu w’Agasengasenge, akagari ka Cyarwa na Nsazimana Jean Baptiste, umuyobozi w’agateganyo w’ishuri ribanza ry’Amizero riherereye mu Mudugudu Berwa, akagari ka Gitwa ni bamwe mu bahawe ibi biti. Bavuga ko bizabafasha kugira umwuka mwiza no gufasha abana kurya ku mbuto zigitoshye, kuko izo bagura hari igihe ziba zarasaziye mu masoko.
Umuziranenge Gloriose, Umuyobozi ushinzwe agashami k’ibidukikije mu ishuri rikuru ry’abaporotesitanti(PIASS) riherereye ku i Taba, mu Karere ka Huye, avuga ko uretse kuba izi mbuto ziribwa zigakumira indwara zituruka ku mirire mibi, impamvu bahisemo gutanga ingemwe z’imbuto ziribwa, ari no mu rwego rwo gukangurira abaturage guhinga ibihingwa bibafitiye akamaro kenshi.
Ati” Ntabwo twatanze ibiti bibonetse byose, ni ukugirango bitume bagira ubuzima bwiza, mu by’ukuri n’ibyo biti bikomeza biyungurura umwuka duhumeka, murabizi ko umwuka mwiza duhumeka(Oxygen) uyungururwa n’ibiti, dukeneye ikirere gisa neza, ibyo bizatuma tubasha guhangana n’ibibazo by’ihindagurika ry’ikirere.”
Migabo Vital, Umunyamabanga Nshingwabikorwa w’Umurenge wa Tumba, yasabye abahawe ibiti kuzabyitaho bigakura neza ndetse n’abandi bose arabakangurira guhinga imboga n’imbuto, cyane cyane ibiti by’imbuto ziribwa, kuko bitanga umusaruro mwinshi kuko bitunga benshi, bigatanga amafaranga nsetse bikanagira uruhare muguhangana n’ihindagurika ry’ikirere.
Ati” Turabakangurira ko nibura buri muntu agira igiti yateye cyitwa icye n’umwana akagitera bigatuma akura anafite izo nshingano zo kukitaho kikazamugirira akamaro.”
Guhangana n’ihindagurika ry’ikirere ni uruhare rwa buri wese kuva ku mwana muto kugeza ku muntu mukuru, kuko hindagurika ry’ikirere riterwa n’ibikorwa bya muntu bikorwa hirya no hino birimo itemwa ry’amashyamba n’ibindi. Ibyo byose bigira ingaruka zitandukanye ku binyabuzima byose, zirimo kwangirika kw’umwuka mwiza duhumeka, ihindagurika ry’ibihe, imyuzure, izuba ryinshi, amapfa n’ibindi.
Ingemwe z’ibiti by’imyembe bahawe byera hagati y’imyaka itatu n’ine. Ababihawe barasabwa kuzabera ishuri abandi batabihawe, bakajya bigira kubabihawe. Gusa hari gahunda ko iki gikorwa kizakomereza n’ahandi ndetse byumwihariko Umurenge wa Tumba hari gahunda ko hazaterwamo ibiti by’imbuto ziribwa bisaga 1500. Ibi biti byose biri gutangwa bitunganyirizwa muri PIASS.


text:
Kenshi abajije ibibazoBigenda bite nyuma yo gupfa?
Mbese umutekano w'iteka ryose uvugwa muri Bibiliya?
Iyo wakiriye agakiza uba ukijijwe burundu?
Umukristo atekereza iki ku muntu wiyahuye? Bibiliya ivuga iki ku muntu wiyahuye?
Ni akahe gaciro duha umubatizo wa Gikristo?
Bibiliya ivuga iki ku byerekeye gukora imibonano mpuzabitsina mbere yo gushyingiranwa/ mbere y'amasezerano yo gushyingiranwa?
Bibiliya itwigisha iki ku byerekeye Ubutatu Bwera?
Bibiliya ivuga iki ku byerekeye gutandukana kw'abashyingiranywe no kongera kurongora?
Abashumba b'abagore / Abavugabutumwa? Bibiliya ivuga iki ku byerekeye abagore bari mirimo y'Imana?
Bibiliya ivuga iki ku gushyingiranwa kw'abantu badahuje ubwoko?
Bibiliya ivuga iki ku byerekeye imanzi z'ibishushanyo no kwikeba ku mubiri?
Bibiliya ivuga iki ku byerekeye kunywa ibisindisha / vino? Kunywa ibisindisha/vino byaba ari icyaha ku Mukristo?
Mbese gukina umukino w'amafaranga n'icyaha? Bibiliya ivuga iki ku byerekeye umukino w'amafaranga?
Bibiliya ivuga iki ku byerekeye icya cumi cy'Umukristo?
Impano yo kuvuga mu ndimi zitamenyekana ni iki?
Ni hehe Yesu yamaze iminsi itatu akimara gupfa kugeza ubwo yazutse?
Bibiliya ivuga iki ku binyamaswa binini cyane ("dinosaures")? Hari aho ibyo binyamaswa binini cyane ("dinosaures") bivugwa muri Bibiliya?
Mbese inyamaswa zo mu ngo cyangwa inyamaswa muri rusange zishobora kujya mu Ijuru?
Ni nde wari umugore wa Kayini? Aho ntiyaba yari mushiki we?
Bibiliya ivuga iki ku butinganyi? Mbese ubutinanyi ni icyaha?
Kwikinisha ' byaba ari icyaha dukurikije ibivugwa muri Bibiliya?
Kenshi abajije ibibazo


text:
Rubavu: Barifuza ko imirimo ikoreshwa abana ikabatesha amashuri ihagarara
Yanditswe na Iyaremye Yves
Ihuriro ry’abana mu Karere ka Rubavu ryemeza ko mu mihigo ryari ryarihaye mu myaka itatu ishize ryayigezeho ku kigero cya 85%.
Muri iyo mihigo harimo ibijyanye no gusubiza abana mu mashuri, gukura abana mu mirimo mibi ivunanye n’ibindi.
Abana barifuza ko abazabahagararira mu ihuriro ryabo mu myaka itatu iri imbere, bazashyira imbaraga mu kurwanya imirimo mibi ikoreshwa abana kuko ahanini iba intandaro yo guta amashuri.
Aba bana baravuga ibi mu gihe hatangira amatora y’abayobozi bashya b’ihuriro ry’abana kuva ku rwego rw’umudugudu kugeza ku Karere.
Hatangimana Felix ni umwana wo mu Mudugudu wa Muhororo, mu Kagari ka Kinyanzovu, mu Murenge wa Cyanzarwe, yagize ati: “Muri iki gihe hari ibisigaye bikorwa na bamwe mu bana bagenzi bacu ugasanga birasebeje, ku buryo dusaba abagiye kutuyobora kuzaca nk’ingeso yo kujya gufunguza, aho usanga abana bafashe udufuka ku rutugu bakajya nk’ahantu heze ibirayi, ibigori n’ibindi bakajya gufunguza, hari abatobora amazu, bakajya no mu myaka y’abandi bakayicukura”.
Ihuriro ry’abana mu Karere ka Rubavu, rigaragaza ko binyuze mu bukangurambaga ryagizemo uruhare, umwaka ushize abana 217 bavanywe mu mihanda basubizwa mu ishuri ndetse n’abana 66 bakurwa mu mirimo mibi bakoreshwaga mu mirenge ya Nyundo na Kanama, ndetse n’abayibakoreshaga barabihanirwa.
Abimana Emile Martin uhagarariye abana mu Murenge wa Kanama yemeza ko bisaba guhozaho kugira ngo ingeso mbi n’imirimo mibi ikoreshwa abana bibashe gucika burundu.
Ati: “Hari aho twagiye dukora ubukangurambaga cyane mu babyeyi, dufashijwe n’ubuyobozi bw’umurenge, twajyaga tugerageza kwibutsa cyane cyane ababyeyi ko bagomba kumenya inshingano zo kurera. Icyo mbona ni uko abana bagiye gutorwa bakangurira ababyeyi bagakurikirana abana babo, bakabarinda ko bata ishuri, kuko akenshi usanga hari abo bohereza bakajya mu bindi nko ku mazi, bakajya mu bidafite agaciro”.
Visi Perezida w’Ihuriro ry’abana ku rwego rw’Igihugu akaba n’Umuyobozi waryo mu Karere ka Rubavu Rugero Olsen avuga ko umwanya igihugu cyabahaye ari amahirwe kuri bo bagomba kwifashisha mu gutegura ejo heza habo.
Ati: “Iyo tubona inzego zikomeye z’Igihugu zifata umwanya zikaganira n’abana bitugaragariza agaciro gakomeye duhabwa mu maso yabo, urukundo rwa kibyeyi no kwitabwaho nk’umwana koko w’Umunyarwanda kuko ari byo bikwiye abana b’Abanyarwanda, ikindi baba banadutegurira kuzaba abayobozi beza b’ejo hazaza.”
Biryabanzi Onesphore, umukozi w’Akarere ka Rubavu ushinzwe iterambere ry’umuryango n’abana, ashima uruhare rw’ihuriro ry’abana kuko rigira uruhare mu kuzamura abana.
Ati: “Ihuriro ry’abana ryaradufashije cyane mu gukemura bimwe mu bibazo kuko baba bafite inshingano zo kuvugira abo bahagarariye, noneho natwe bikoroha kumenya ahakwiye gushyirwamo imbaraga, twarakoranye kandi twiteguye gukomeza gukorana”.
Abana bahagarariye abandi mu Ihuriro mu Karere ka Rubavu bavuga ko imihigo bari bihaye muri manda y’imyaka itatu basoje, bayigezeho ku kigereranyo cya 85%.


text:
Ngororero: Guverineri Habitegeko Francois yibukije urubyiruko kudahuza amavi n’amatwi
Guverineri w’Intara y’Uburengerazuba, Habitegeko Francois yibukije urubyiruko rwo mu karere ka Ngororero ndetse n’urw’ahandi ko rudakwiye guhora ruvuga ko rwabuze icyo guko, ko rukwiye kugana amashuri yigisha imyuga n’ibigo by’urubyiruko bagafashwa guhabwa ubumenyi.
Guverineri Habitegeko, ibi yabigarutseho mu muhango wo kwakira ibikoresho byashyizwe mu kigo cy’urubyiruko cya Nyange, aho byatanzwe n’umuryango mpuzamahanga wa World Vision.
Yagize ati” Twishimiye kwakira ibi bikoresho kuko tubyitezeho kuzateza imbere ababigenewe aribo rubyiruko. Kugeza ubu muri gahunda nuko tugira urubyiruko rufite icyo gukora rukiteza imbere. Twifuza ko rwava mu bidafite umumaro birimo no gukoresha ibiyobyabwenge ahubwo tukagira abantu bazi gukora kandi bagakora ibintu bazi bize muri aya mashuri agenda abegerezwa”.
Yongeyeho ko kandi kubona urubyiruko rwirirwa rwahuje amavi n’amatwi biba bibabaje, avuga ko atazi niba uyu muntu aba atekereza ku iterambere ry’ejo hazaza. Ati” Ntabwo twifuza kugira abakiri bato cyangwa abakuru babaho uyu munsi ejo ntibatekereze yuko bazabaho. Dukeneye kubona urubyiruko rwacu ruticara ngo nuko rudafite icyo rukora, dukeneye ko rwiga rukamenya bityo rukiteza imbere”.
Nyiramisago Vanessa, afite imyaka 21 avuga ko yize amashuri atandatu abanza, ahamya ko urubyiruko rukigowe n’ubukene bwo mu miryango bakomokamo ku buryo banabura uko biga amashuri asanzwe bakayavamo, ariko ngo hari naho utabona ishuri.
Yagize ati” Twarize biratunanira tuva mu ishuli ariko n’imiryango duturukamo nayo iba itifashije, iba mu bukene kandi aya mashuri ntabwo aba hose bigatuma tubireka tukajya gufasha ababyeyi bacu guhinga”.
Mukashyaka Jeannine, avuga ko habonetse amashuri menshi y’imyuga byafasha kugabanya inda zitateguwe n’ikoreshwa ry’ibiyobyabwenge kuko ngo urubyiruko rufite akazi rurimo kwiteza imbere ntawarushukisha ubusa ngo rwishore mu bikorwa birujyana ahabi.
Yagize ati” Njyewe mbona twegerejwe amashuri menshi yigisha imyuga byafasha imiryango ndetse na Leta kugabanya abakobwa baterwa inda batarageza imyaka y’ubukure ndetse n’ikoreshwa ry’ibiyobyabwenge kuko turamutse dufite akazi n’abadushuka ntibabona aho bahera bashuka urubyiruko ngo rwishore mu birwangiriza ubuzima”.
Umuyobozi ushinzwe ibikorwa mu mushinga wa World Vision, Sentozi Anannias avuga ko uyu mushinga wo gutunganya iki kigo bawufatanyijemo n’akarere ka Ngororero hagamijwe kubaka ubushobozi bw’urubyiruko mu kurwongerera ubumenyi ndetse bagakora neza ibijyanye n’ubumenyi bafite bagamije kwiteza imbere.
Yagize ati” Uyu mushinga twawukoranye n’aka karere dutunganya iki kigo tugamije kubaka ubushobozi bw’urubyiruko no kurwongerera ubumenyi ndetse bagakora ibyo bize kandi neza bityo bakarushaho kwiteza imbere biciye mubyo bazigira hano no kureba neza ibyo bakora nicyo bihindura mu buzima bwabo”.
Ibi bikoresho byahawe iki kigo binyuze muri World Vision bifite agaciro ka miliyoni ijana na mirongo itatu ( 130.000.000Fr) z’amafaranga yu Rwanda mu bikoresho by’ubwubatsi, amashanyarazi, Gusudira no gukora ibisenge by’amazu hagamijwe gufasha urubyiruko ruzagana YESS Center Nyange (Youth Employment Support Services) rugomba kuzagira ubuzima bwiza. Biteganyijwe ko iki kigo hazacamo abasaga 1500 bakigishwa mu bihe bitandukanye.
Aka karere ka Ngororero gafite ibigo 4 by’urubyiruko; Hindiro, Muhororo, Nyange, Muramba (Charles Rwanga) mu mirenge 13 yose. Urubyiruko rwemeza ko ibi bigo bikiri bike cyane ugereranyije n’ababikeneye kuko ngo urubyiruko ari rwinshi cyane rwifuza kwigishwa nibura umwuga umwe gusa.
Akimana Jean de Dieu


text:
RAB yamaze impungenge abahinzi bafite ikibazo cy’amasoko
Yanditswe na MUKAGAHIZI ROSE
Dr. Ndabamenye Telesphore, Umuyobozi ushinzwe kongera umusaruro no kwihaza mu biribwa mu Kigo k’Igihugu gishinzwe iterambere ry’Ubuhinzi n’Ubworozi, RAB, avuga ko Leta y’u Rwanda muri gahunda yo kwihaza mu biribwa yashyize imbaraga nyinshi mu gukangurira abahinzi guhinga imbuto nziza, kuyihingira igihe ndetse no gukoresha inyongeramusaruro ari na byo byatumye haboneka umusaruro mwinshi. Amara impungenge bamwe mu bahinzi bavuga ko bagize ikibazo cy’amasoko y’umusaruro wabo.
Bamwe mu bahinzi barimo Nyakarundi Telesphore, umuhinzi w’urutoki mu murenge wa Rukira Akarere ka Ngoma, bavuga ko umusaruro wabo w’ibitoki wabaye mwinshi, ugatuma ibiciro babona ku bitoki bijya hasi biva ku mafaranga y’u Rwanda 200 ku kiro bijya ku 100, bakifuza ko inzego zibishinzwe zagira icyo zikora nibura igiciro ku kiro k’igitoki ntikige munsi y’amafaranga y’u Rwanda 150.
Nyirangamije Dativa wo mu murenge wa Ndego, Akarere ka Kayonza na we ashimangira ko ibiciro bahabwa ku musaruro by’umwihariko ibitoki ari bito.
Yagize ati “Ikiro k’igitoki kikigurwa amafaranga 200 byari bishimishije, ariko ubu kiragurwa amafaranga 80 gusa mu gihe igitoki kinini ari amafaranga 4 000.”
Hari na bamwe mu bahinzi bo mu karere ka Ngoma bafite impungenge zuko guhinga ibigori ku buso bunini bishobora kubura isoko kuko bagifite umusaruro mu bubiko none bakaba bagiye guhinga ibindi.
Dr Ndabamenye avuga ko kuba harabonetse umusaruro mwinshi ari ibintu byo kwishimira ndetse ko hari ingamba zo kubona amasoko ahagije.
Yagize ati “Ahubwo ni amahire, kuba umusaruro uhari, umusaruro iyo uhari nta bwo dutegereza ko uboneka kugira ngo umuntu atangire kuganira ku ngamba z’uburyo wakoreshwa. Nk’ubu muri iki gihembwe dusoje ndetse n’icyakibanjirije cya 2018 A byagaragaye ko umusaruro w’ibigori wabaye mwinshi. Iyi ni yo gahunda yacu no muri gahunda dufite y’ubuhinzi mu rwego rw’ingamba muri Minisiteri turashaka gahunda yo guhingira isoko.”
Akomeza agira ati: “Ni ukuvuga ngo uko abaturage bahabwa imbuto dufite imbuto nyinshi muri iki gihembwe k’ihinga ku bijyanye n’imbuto y’ibigori kuko twiteguye ko abahinzi baziyongera bagakoresha imbuto nyinshi ni nako twiteguye ko umusaruro uzazamuka. Ubu hazabaho gahunda yo guhuza no kuganira n’abaguzi, gutekereza uburyo bwo gukusanya umusaruro ndetse no gutekereza uburyo bwo kuwuhunika.”
Dr. Ndabamenye akomeza avuga ko byari byarakozwe mu bihembwe bishize ariko ngo hazongerwamo imbaraga kugira ngo abahinzi umusaruro bazabona muri iki gihembwe k’ihinga 2019A, ni mu kwezi kwa 2 bazabe basarura mwinshi, abaguzi bazabe bazi aho baherereye, baramaze kuganira n’abahinzi.
Yagize ati “Muzi ko dufite gahunda yo guhuza ubutaka ndetse n’amakoperative. Hari ibiterane by’imirima tuba dufite binini cyane cyane nko mu Ntara y’Iburasirazuba usanga bafite imirima minini abo baturage bakaba baraganiriye mbere n’abaguzi ariko icyo tujyanisha ni iki kibazo kijyana n’umusaruro.”
Avuga ko hari abagura umusaruro bafite icyo basaba ugomba kuba wujuje kugira ngo umusaruro bawutware.
Dr. Ndabamenye ati “Muri uku kuganira n’abaguzi habaho no kwigisha abahinzi gahunda yo kugira ngo umusaruro uzagire ubuziranenge, iyo umusaruro udafite ubuziranenge abaguzi bagira ingorane zo kuwufata kugira ngo bawukoreshe mu nganda. Gahunda rero yo guhuza abahinzi n’abaguzi banini turayijyanisha n’itera n’ihinga, ubwo ni ukuvuga ngo iyo umusaruro utegerejwe mu gihe cy’amezi abiri ibyo biganiro byagombye kuba byarabayeho.”
Avuga ko bizafasha nk’ingamba kugira ngo umusaruro uzabe uzwi noneho n’abazawufata bazabe babizi cyane cyane nk’inganda nini.
Atanga urugero rw’uruganda runini ruri mu cyanya k’inganda rukenera kubona ibigori byiza byujuje ubuziranenge kugira ngo hakorwemo ibiryo by’abana.
Ku birebana n’igihingwa cy’urutoki bamwe mu baturage bo mu karere ka Ngoma bavuga ko ibitoki byababanye byinshi, bibaha umusaruro ariko bitabinjiriza, Dr Ndabamenye yabigarutseho, ati “Birazwi hose ko iyo umusaruro wabaye mwinshi igiciro ku isoko kiragabanuka, ni ho rero hazamo ingamba yo kubungabunga wa musaruro.”
Avuga ko uko umusaruro wabonetse hazabaho guhuza amasoko n’abafite umusaruro mwinshi, izo ngamba zigatangira kare mu buryo bwo kubiganira.
Yagize ati: “Umusaruro ubaye mwinshi ntugomba kwangirika ugomba kubikwa kugira ngo tuzashyikire ikindi gihembwe k’ihinga cyangwa nk’urutoki muzi ko rwera cyane mu kwezi kwa karindwi cyangwa ukwa munani byagera mu kwa kenda ukwa 10 umusaruro ugatangira kugabanuka, nko mu bitoki tugiramo amoko abiri ibitoki biribwa n’ibitoki bivamo urwagwa cyangwa se ibinyobwa bindi.
Ibi rero nko mu rwego rwo guhuza ubutaka no gukangurira abahinzi kugira amoko y’insina ni ukubisanisha n’ahari inganda zikora ibitoki ariko tutirengagije ko ibitoki byinshi bijya mu migi minini cyangwa amasantere manini y’ubucuruzi biba bisaba ko byiyongera kugira ngo igiciro cyo muri iryo soko kitaza kuzamuka.”
Agaragaza ko guhuza isoko ndetse no gutegura icyo yita ‘out let markets’ igihe umusaruro uzaba uboneka hakagaragazwa akarere uzaba ubonekamo ndetse uretse ibyo bazarushaho kugira ubufatanye na Minisiteri y’Ubucuruzi n’Inganda kugira ngo umusaruro witezwe uzage ugira aho ujya mu gihe wamaze kuba mwinshi.


text:
Nyiricyubahiro Musenyeri Kambanda Antoine yasangiye n’abana bose bo muri Arkidiyosezi ya Kigali Noheli, abaha umugisha n’impano zitandukanye.
Taliki ya 23/12/2019, Nyiricyubahiro Kambanda Antoine yabanje gutura igitambo cya Misa muri Paruwasi ya Regina Pacis nyuma asangira Noheli n’abana bitabiriye ibi birori.
Abana barererwa mu kigo cy’Abadacogora – Intwari cya Caritas Kigali nabo bifatanyije n’abandi bana kwizihiza uwo munsi mukuru wa Noheli hamwe na Nyiricyubahiro Musenyeri Antoine Kambanda.
Abana 91 baserukiye abandi nibo bagiyeyo muri bo harimo ababyinyi b’indirimbo za gakondo n’iza kizungu hamwe n’abana 56 mirongo itanu na batandatu batsinze neza kurusha abandi, amanota yabo ari hagati ya 93% na 55%.
Mu bana baturutse mu kigo cy’Abadacogora-Intwari batsinze neza 6 muri bo bahembwe na Musenyeri Kambanda Antoine ibikapu.
Abo bana basusurukije abashyitsi n’abandi bana bari bitabiriye gusangira Noheli na Nyiricyubahiro Musenyeri Antoine Kambanda baturutse mu ma paruwasi yose agize Arikidiyoseze ya Kigali.
Umwana uhagarariye abandi IRADUKUNDA Valentin mu ijambo rye yashimiye Caritas Kigali n’abarezi babarera n’ibikorwa bitandukanye bagenda babakorera byo kubafasha mu buzima bwa buri munsi birimo kubaha uburere, kubarihirira ishuri, imyambaro ndetse no kubatunga by’akarusho kubakura mu buzima bwo mu muhanda.
Umuhuzabikorwa w’ikigo cy’abadacogora Intwari Mushashi Josiane nawe yahawe ijambo ashimira abo bana uburyo bitanze bakabera abandi urugero rwiza, asaba n’abatatsinze neza kugira ishyari ryiza nabo bakazahembwa ubutaha.
Ati “ ni byiza ku bahembwe, abatarahembwe nabo bagomba kugira ishyari ryiza ubutaha ibihembo bikazataha iwabo”.
Ibirori byakomeje kurangwa n’ubusabane n’imikino itandukanye mu kigo cy’Abadacogora-Intwari aho abana bose basaga 200 bakomeje gufata amafunguro n’ibinyobwa, berekana ‘imikino itandukanye.
Tariki ya 24/12/2019 abandi bana 51 basigaye bahembwa na Padiri umuyobozi wa Caritasi ya Kigal Twizeyumuremyi Donatien .Muri abo bana hari uwitwa Umwari Nadine watsinze amarushanwa mu bijyanye no guhimba inkuru zishushanyijwe akoresheje ikoranabuhanga ku rwego rw’igihugu, Padiri yamushimiye byimazeyo, abwira abandi bana ko nabo batera ikirenge mucye.
Icyiciro cya mbere cyatsinze cyane mu bihembo bahawe harimo ibikapu, inkweto, amakayi y’impapuro 200 hamwe n’ikaramu, Icyiciro cya kabiri bahawe igikapu, inkweto, amakayi 6 y’impapuro 200 n’ikaramu ,naho icyiciro cya gatatu babonye igikapu, inkweto, amakayi 5 y’impapuro 200 n’ikaramu.


text:
Umugore afite uruhare rukomeye mu iterambere ry’igihugu-Umuhire
Yanditswe na SEZIBERA ANSELME
Umuhuzabikorwa w’Inama y’Abagore ku rwego rw’Akarere ka Kicukiro Umuhire Christine, asanga umugore afite agaciro gakomeye mu iterambere ry’igihugu cyane cyane umusanzu we ugashingira mu kuzirikana agaciro yari yarambuwe akongera kugasubizwa.
Kuri we Umuhire ashimangira ko iyo uteje umugore imbere uba uteje umuryango imbere n’igihugu muri rusange. Yongera gutangaza ko umusanzu w’umugore mu guteza imbere igihugu wakwibanda mu kuzamura imirire bakumira igwingira, bagaharanira isuku ndetse no guhagurukira uburere bw’abana babarinda kujya mu mihanda, ibyo akabona bizagerwaho mu gihe bakomeje kwirinda icyateza amakimbirane mu ngo.
Avuga ko muri uyu mwaka wa 2018 igihugu gishaka ko abagore bashyira imbaraga mu kwitabira imyuga n’ubumenyingiro, bakagana ubwubatsi, ubucuzi, ububaji n’ibindi byaharirwaga abagabo byose bakabikora kugira ngo babashe gukirigita ifaranga.
Abasaba guhaguruka kuko abagabo babo babashyigikiye kandi na politiki y’igihugu ishyizwe imbere na Perezida Paul Kagame ibashyigikiye.
Mukansonera Consolée asanga uruhare rw’umugore mu iterambere ry’igihugu ari ugutanga imbaraga ze ku bushake n’ubushobozi mu kwiteza imbere hanyuma bikazaviramo guha abandi ubufasha bwo gutera iyo ntambwe, akabasha gukangurira urubyiruko gukora ibimina cyangwa amatsinda nk’uko hirya no hino mu mirenge biba bihari kandi bikagenda bifasha abantu kwiteza imbere.
Avuga ko ayo matsinda usanga akangurira abantu kwirinda ibiyobyabwenge, bakirinda indwara z’ibyorezo zandura nka SIDA n’izindi zibangamira ubuzima bw’umuntu ahubwo bakabasha kungurana ibitekerezo kandi muri ayo matsinda akaba ariho Leta ihera iteza abantu imbere bari hamwe kandi bafite n’intego imwe.
Mukansonera ahamiriza Imvaho Nshya ko uruhare rw’umugore mu iterambere ridashingiye kuba waha umuntu amafaranga gusa kuko hari no gutanga ibitekerezo byubaka ku wabibuze nyamara yari afite ubushobozi bwo kugira icyo akora.
Ikindi ni uko umugore agomba gushyigikirana n’umugabo we akamwubahira icyo ari cyo mu muryango kuko bituma urugo rurushaho gutera imbere nk’urugo binakwire ku bandi baturanyi.
Nyirambereyimana Donatille, avuga ko umusanzu w’umugore mu guteza imbere igihugu, byashingira mu kuzuzanya n’uwo bashakanye kuko byose ariho bihera bikazamuka ku rwego rw’igihugu. Avuga ko nubwo buri wese yagira inshingano ze ariko buri wese akwiye kubahira mugenzi we icyo akora ubundi bagahuriza hamwe mu nama bagira zabafasha guteza urugo rwabo imbere.
Ukurikije umubare w’Abanyarwanda bose abagore bamaze kugera kuri 52% mu gihe abagabo ari 48% imibare nk’iyo kandi ikaba inagendana no kuzamuka kw’abagore mu nzego zifata ibyemezo kuko bihariye 30%


text:
Nyuma y’igice cya 1 twabagejejeho ubushize, uyu munsi turakomerezaho, turebere hamwe uko Yerusalemu ndetse na Israer byaje gusibangana ku ikarita y’Isi hakavuka Palestine.
Yerusalemu yakomeje kuba igicumbi n’umurwa mukuru w’igihugu cy’Abayuda ndetse n’imyizerere yabo, kuva ku gihe cy’Umwami Dawidi mu gihe kingana n’imyaka 400, kugeza ubwo Ubwami bwa Israel bwatsindwaga n’ubwami bw’i Babuloni, bumwe mu bwami bwakomeye mu kibaya cya Mesopotamiya, Ubu ni muri Iraq.
Aba israel bavuye mu buhungiro i Babuloni, mu mwaka wa 538 mbere y’ivuka rya Yesu, Yerusalemu yakomeje kuba Umurwa mukuru w’Igihugu cy’Abayuda.
Isenywa rya Yerusalemu no gusibangana kw’igihugu cya Israel ku ikarita y’Isi hakavuka Palestine.
Umwaka wa 70 nyuma y’ivuka cya Kristo, Ufatwa nk’iherezo rya Israel ya mbere. Ariko dusubiye inyuma, haje kubaho gutandukana kw’imiryango ikomoka kuri bene Yakobo, imiryango 9 ijya mu majaruguru ndetse igumana izina rya Israel, hanyuma iyo mu majyepfo 3 igumana izina ry’Ubwami bw’Abayuda.
Impande zombi zaje gutsindwa intambara bituma mu mwaka 587 mbere ya Kristu nta gihugu kigenga cyongeye kubaho, ibice bimwe byari biyobowe n’Ubugereki bwa kera, Babuloni, n’ubwami bw’Abaperesi, kugeza mu mwana wa 140 mbere ya Yesu, nibwo Israel yongeye kugira igihugu cyigenga nyuma yo kwiganzura Abagereki, kugeza mu mwaka wa 4 mbere y’ivuka rya Kristo ubwo na none Israel yongeye gutegekwa n’abakoloni b’Abaroma bari bayoboye byinshi mu bihugu byo mu burasirazuba bwo hagati.
Kugeza no mu ivuka rya Yesu Kristo, Israel yari munsi y’ubutware bw’ingoma y’Abaroma iyobowe na Kayisariya wari ufite icyizaro cye mu Butariyani bw’ubu.
Abayuda bajyanye i Yerusalemu kumwereka Urusengero rwa akataraboneka, nk’uko Bibiliya ibigaragaza; Matayo 24: 1-2 Yesu asohoka mu rusengero. Akigenda, abigishwa be baramusanga bashaka kumwereka imyubakire y’urusengero
Arababwira ati “Ntimureba ibi byose? Ndababwira ukuri yuko aha hatazasigara ibuye rigeretse ku rindi ritajugunywe hasi.”
Muri icyo kinyejana cya mbere nyuma y’ivuka rya Yesu Kristu nibwo ubwami bw’Abaroma bwashenye bidasubirwaho Ubwami bw’Abayuda, ndetse na rwa rusengero rurasenywa nk’uko Yesu yasize abibabwiye.
Kugeza icyo gihe, nta gihugu cyitwaga Palestina cyangwa abantu bitwaga Abanyepalestine bari barigeze kubaho.
Ni muri icyo kinyejana, ubwo Umwami w’Abaroma witwaga Publius Aelius Hadrianus Augustus yategetse ko zina Israel-Abayahudi rivaho burundu hanyuma rigasimbuzwa Palestina, ndetse anategeka ko Yerusalemu ihundurirwa izina ikitwa Aelia Capitolina.
Ibyo byakurikiwe n’iyicwa ry’Abayahudi batagira uko bangana, abandi benshi cyane baragurishwa mu bunyage nk’abacyakara abandi batatanira mu bihugu bitandukanye ku Isi.
Palestina icyo gihe yahise iturwa n’Abarabu bakomokaga mu bihugu bya Jordan, Syria, Lebanon na Iraq.
Nguko uko amateka agaragaza uko Israel ya mbere yarangiye hakavuka Palestina.
Mu gice gikurikira tuzarebera hamwe uko Israel yongeye kubaho ndetse n’uko Yerusalemu yabaye umurwa muku wayo. Tuzareba kandi icyo Bibiliya ivuga kuri Israel ya none ndetse na Yerusalemu.
Amahoro y’Imana akomeze kubana namwe.
BIZIMA [email protected]